ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 514/2011 ΤΗΣ ΕΠΙΤΡΟΠΉΣ της 25ης Μαΐου 2011 για τη θέσπιση των λεπτομερειών εφαρμογής των καθεστώτων προτιμησιακών συναλλαγών που εφαρμόζονται σε ορισμένα προϊόντα τα οποία προκύπτουν από τη μεταποίηση γεωργικών προϊόντων, που αναφέρονται στο άρθρο 7 παράγραφος 2 του κανονισμού (ΕΚ) αριθ. 1216/2009 του Συμβουλίου Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1216/2009 του Συμβουλίου, της 30ής Νοεμβρίου 2009, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 7 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1460/96 της Επιτροπής (2) θεσπίζει τις λεπτομέρειες εφαρμογής των καθεστώτων προτιμησιακών συναλλαγών που εφαρμόζονται σε ορισμένα προϊόντα τα οποία προκύπτουν από τη μεταποίηση γεωργικών προϊόντων, που αναφέρονται στο άρθρο 7 του κανονισμού (ΕΚ) αριθ. 1216/2009. Δεδομένων των εξελίξεων στα καθεστώτα προτιμησιακών συναλλαγών που εφαρμόζονται σε ορισμένα προϊόντα τα οποία προκύπτουν από τη μεταποίηση γεωργικών προϊόντων, είναι αναγκαίο να αντικατασταθεί ο εν λόγω κανονισμός. (2) Ορισμένες προτιμησιακές συμφωνίες που έχει συνάψει η Ένωση με τρίτες χώρες προβλέπουν την εφαρμογή γεωργικών στοιχείων ή πρόσθετων δασμών που είναι χαμηλότερα από τα γεωργικά στοιχεία ή τους πρόσθετους δασμούς που προβλέπονται από το κοινό δασμολόγιο. Κατά συνέπεια, είναι αναγκαίο να οριστούν λεπτομερείς κανόνες για την εφαρμογή των χορηγούμενων μειώσεων. (3) Είναι αναγκαίο να καταρτιστεί κατάλογος των βασικών προϊόντων για τα οποία μπορούν να καθορίζονται μειωμένα γεωργικά στοιχεία σύμφωνα με προτιμησιακές συμφωνίες με τρίτες χώρες. (4) Σύμφωνα με τον κανονισμό (ΕΚ) αριθ. 1216/2009, οι χορηγούμενες μειώσεις θα πρέπει να καθορίζονται είτε με μείωση των βασικών ποσών που χρησιμοποιούνται για τον υπολογισμό των γεωργικών στοιχείων, είτε με μείωση των γεωργικών στοιχείων που εφαρμόζονται για ορισμένα ειδικά προϊόντα. (5) Σύμφωνα με το άρθρο 14 του κανονισμού (ΕΚ) αριθ. 1216/2009, όταν είναι αναγκαίο για να καθοριστούν τα μειωμένα γεωργικά στοιχεία που εφαρμόζονται στις προτιμησιακές εμπορικές συναλλαγές, θα πρέπει να λαμβάνονται υπόψη τα χαρακτηριστικά των βασικών προϊόντων και οι ποσότητες των βασικών προϊόντων που θεωρείται ότι έχουν χρησιμοποιηθεί. (6) Είναι σκόπιμο να οριστούν κανόνες για τον υπολογισμό των μειώσεων στους συμπληρωματικούς δασμούς αναφορικά με την περιεκτικότητα ορισμένων εμπορευμάτων σε σιτηρά και ζάχαρη όταν, στο πλαίσιο προτιμησιακών συμφωνιών, προβλέπεται μείωση των εν λόγω συμπληρωματικών δασμών. (7) Το όφελος των μειωμένων δασμών παρέχεται εν γένει εντός των ορίων των δασμολογικών ποσοστώσεων που προβλέπονται από τη σχετική προτιμησιακή συμφωνία. Για να εξασφαλίζεται η αποτελεσματική διαχείριση των εν λόγω δασμολογικών ποσοστώσεων, η διαχείρισή τους θα πρέπει να πραγματοποιείται σύμφωνα με τους κανόνες διαχείρισης των δασμολογικών ποσοστώσεων που ορίζονται στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (3). (8) Για λόγους σαφήνειας και διαφάνειας, στη σχετική προτιμησιακή συμφωνία θα πρέπει να προβλέπεται κατάλογος των προϊόντων που καλύπτονται από μειωμένα γεωργικά στοιχεία ή μειωμένους συμπληρωματικούς δασμούς, είτε εμπίπτουν σε δασμολογική ποσόστωση είτε όχι. (9) Σύμφωνα με τον κανονισμό (ΕΚ) αριθ. 1216/2009, θα πρέπει να επιτρέπεται η αντικατάσταση του τμήματος των δασμών ad valorem που αντιστοιχεί στο γεωργικό στοιχείο, από ένα ειδικό ποσό, όταν αυτό προβλέπεται από μια προτιμησιακή συμφωνία. Ωστόσο, το ποσό αυτό θα πρέπει να μην υπερβαίνει τον επιβαλλόμενο δασμό που εφαρμόζεται σε σχέση με τις μη προτιμησιακές συναλλαγές. (10) Δεδομένου ότι το όφελος των μειωμένων δασμών υπόκειται στον όρο ότι τα εμπορεύματα είναι καταγωγής των χωρών με τις οποίες έχει συναφθεί προτιμησιακή συμφωνία, είναι αναγκαίο να καθοριστεί ποιοί κανόνες καταγωγής πρέπει να εφαρμόζονται. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζοντίων θεμάτων που αφορούν τις συναλλαγές μεταποιημένων γεωργικών προϊόντων τα οποία δεν περιλαμβάνονται στο παράρτημα Ι της Συνθήκης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός θεσπίζει τους κανόνες για τον προσδιορισμό των μειωμένων γεωργικών στοιχείων που αναφέρονται στο άρθρο 7 παράγραφος 2 του κανονισμού (ΕΚ) αριθ. 1216/2009, καθώς και για τη διαχείριση των ποσοστώσεων που έχουν ανοιχτεί στο πλαίσιο προτιμησιακών συμφωνιών που εφαρμόζονται στα εμπορεύματα και τα προϊόντα που αναφέρονται στον κανονισμό (ΕΚ) αριθ. 1216/2009. Άρθρο 2 Για τον προσδιορισμό των μειωμένων γεωργικών στοιχείων κατά την έννοια του κανονισμού (ΕΚ) αριθ. 1216/2009, λαμβάνονται υπόψη τα ακόλουθα βασικά προϊόντα: - κωδικός ΣΟ ex 1001 90 99 μαλακό σιτάρι, - κωδικός 1001 10 00 σκληρό σιτάρι, - κωδικός ΣΟ 1002 00 00 σίκαλη, - κωδικός ΣΟ 1003 00 90 κριθάρι, - κωδικός ΣΟ 1005 90 00 καλαμπόκι, εκτός από αυτό που προορίζεται για σπορά, - κωδικοί ΣΟ 1006 20 96 και 1006 20 98 αποφλοιωμένο μακρόσπερμο ρύζι, που καλείται στο εξής «ρύζι», - κωδικός ΣΟ 1701 99 10 λευκή ζάχαρη, - κωδικοί ΣΟ 1703 10 00 και 1703 90 00 μελάσα, - κωδικός ΣΟ ex 0402 10 19 γάλα σε σκόνη περιεκτικότητας κατά βάρος σε λιπαρές ουσίες που δεν υπερβαίνει το 1,5 %, χωρίς προσθήκη ζάχαρης ή άλλων γλυκαντικών, σε άμεσες συσκευασίες καθαρού περιεχομένου ανώτερου των 2,5 χιλιογράμμων που καλείται στο εξής «PG 2», - κωδικός ΣΟ ex 0402 21 19 γάλα σε σκόνη περιεκτικότητας κατά βάρος σε λιπαρές ουσίες που δεν υπερβαίνει το 26 %, χωρίς προσθήκη ζάχαρης ή άλλων γλυκαντικών, σε άμεσες συσκευασίες καθαρού περιεχομένου ανώτερου των 2,5 χιλιογράμμων που καλείται στο εξής «PG 3», - κωδικός ΣΟ ex 0405 10 βούτυρο, περιεκτικότητας κατά βάρος σε λιπαρές ουσίες 82 %, που καλείται στο εξής «PG 6». Άρθρο 3 1. Τα μειωμένα γεωργικά στοιχεία που αναφέρονται στο πλαίσιο των προτιμησιακών συναλλαγών υπολογίζονται βάσει των ποσοτήτων βασικών προϊόντων, οι οποίες θεωρούνται ότι υπεισήλθαν στην κατασκευή των εμπορευμάτων που καλύπτονται από τον παρόντα κανονισμό. 2. Οι ποσότητες των βασικών προϊόντων που αναφέρονται στην παράγραφο 1 είναι εκείνες που ορίζονται στο παράρτημα Ι για τα εμπορεύματα που περιλαμβάνονται στο εν λόγω παράρτημα με κωδικούς συνδυασμένης ονοματολογίας (ΣΟ). 3. Για τα εμπορεύματα που περιλαμβάνονται με κωδικούς ΣΟ, για τα οποία το παράρτημα Ι παραπέμπει στο παράρτημα ΙΙ, οι ποσότητες που αναφέρονται στην παράγραφο 1 είναι εκείνες που ορίζονται στο παράρτημα ΙΙ. 4. Για τα εμπορεύματα που αναφέρονται στην παράγραφο 3 εφαρμόζονται συμπληρωματικοί κωδικοί, ανάλογα με τη σύνθεση των εμπορευμάτων, όπως ορίζεται στο παράρτημα ΙΙΙ. 5. Όπου προβλέπεται από προτιμησιακή συμφωνία, κατά παρέκκλιση από τις παραγράφους 1 έως 4, τα μειωμένα γεωργικά στοιχεία και, ενδεχομένως, οι μειωμένοι συμπληρωματικοί δασμοί, που εφαρμόζονται για κάθε εμπόρευμα επιλέξιμο για μειωμένο δασμό, υπολογίζονται με την εφαρμογή συντελεστή μείωσης επί των γεωργικών στοιχείων και των σχετικών συμπληρωματικών δασμών που ορίζονται στο κοινό δασμολόγιο. Άρθρο 4 1. Οι ποσότητες ζάχαρης και σιτηρών που πρέπει να λαμβάνονται υπόψη για τον υπολογισμό των μειωμένων συμπληρωματικών δασμών επί της ζάχαρης (AD S/Z) και του αλεύρου (AM F/M), για τα εμπορεύματα που αναφέρονται στο παράρτημα ΙΙ, είναι αυτές που εμφαίνονται στο παράρτημα ΙΙ σημεία Β και Γ, για τις αντίστοιχες περιεκτικότητες σε σακχαρόζη, ιμβερτοποιημένο σάκχαρο και/ή ισογλυκόζη, καθώς και σε άμυλο και/ή γλυκόζη, αντίστοιχα. 2. Για τα εμπορεύματα που δεν περιλαμβάνονται στο παράρτημα ΙΙ, οι συμπληρωματικοί δασμοί που αναφέρονται στην παράγραφο 1 υπολογίζονται συνεκτιμώντας μόνον τις ποσότητες των βασικών προϊόντων που εμπίπτουν είτε στον τομέα των σιτηρών, είτε στον τομέα της ζάχαρης, όπως ορίζονται αντίστοιχα στα μέρη Ι και ΙΙΙ του παραρτήματος Ι του κανονισμού (ΕΚ) αριθ. 1234/2007 του Συμβουλίου (4). Άρθρο 5 1. Σύμφωνα με το άρθρο 3 παράγραφος 1, τα μειωμένα γεωργικά στοιχεία καθώς και, ενδεχομένως, οι μειωμένοι συμπληρωματικοί δασμοί, που εφαρμόζονται σε κάθε εμπόρευμα που τυγχάνει μιας τέτοιας μείωσης δασμού υπολογίζονται πολλαπλασιάζοντας τις ποσότητες των αντίστοιχων βασικών προϊόντων που έχουν χρησιμοποιηθεί επί το βασικό ποσό που αναφέρεται στην παράγραφο 2 και αθροίζοντας τα ποσά αυτά για το σύνολο των σχετικών βασικών προϊόντων που έχουν χρησιμοποιηθεί στην κατασκευή του εμπορεύματος. 2. Το βασικό ποσό που πρέπει να λαμβάνεται υπόψη για τον υπολογισμό των μειωμένων γεωργικών στοιχείων καθώς και, ενδεχομένως, των μειωμένων συμπληρωματικών δασμών, είναι το ποσό που καθορίζεται σε ευρώ και προβλέπεται από τη σχετική προτιμησιακή συμφωνία, ή προσδιορίζεται κατ’ εφαρμογή της εν λόγω συμφωνίας. 3. Όταν μια προτιμησιακή συμφωνία προβλέπει ένα ποσοστό μείωσης των γεωργικών στοιχείων κατά εμπόρευμα αντί μιας μείωσης των βασικών ποσών, τα μειωμένα γεωργικά στοιχεία υπολογίζονται εφαρμόζοντας τη μείωση η οποία προβλέπεται από τη συμφωνία που αφορά τα γεωργικά στοιχεία που καθορίζονται από το κοινό δασμολόγιο. 4. Σε περίπτωση που το μειωμένο γεωργικό στοιχείο, καθώς και, ενδεχομένως, οι μειωμένοι συμπληρωματικοί δασμοί, που προσδιορίζονται σύμφωνα με τις παραγράφους 1, 2 και 3, είναι χαμηλότερα των 2,4 ευρώ ανά 100 χιλιόγραμμα, το στοιχείο ή ο δασμός είναι μηδενικός. Άρθρο 6 1. Τα ποσά των μειωμένων γεωργικών στοιχείων και, ενδεχομένως, των μειωμένων συμπληρωματικών δασμών, που καθορίζονται σύμφωνα με το άρθρο 5, δημοσιεύονται από την Επιτροπή στην Επίσημη Εφημερίδα της Ευρωπαϊκής Ένωσης. 2. Πλην παρέκκλισης που προβλέπεται από τη συμφωνία με τη σχετική τρίτη χώρα, τα ποσά που δημοσιεύονται σύμφωνα με την παράγραφο 1 εφαρμόζονται από την 1η Ιουλίου έως την 30ή Ιουνίου του έτους που έπεται της δημοσίευσης. Εντούτοις, όταν τα μειωμένα γεωργικά στοιχεία και οι μειωμένοι συμπληρωματικοί δασμοί που εφαρμόζονται στα βασικά προϊόντα παραμένουν αμετάβλητα, τα γεωργικά στοιχεία και οι συμπληρωματικοί δασμοί που καθορίζονται σύμφωνα με το άρθρο 5 εξακολουθούν να ισχύουν έως ότου δημοσιευτούν τα γεωργικά στοιχεία και οι συμπληρωματικοί δασμοί που τα αντικαθιστούν. Άρθρο 7 Η προτιμησιακή συμφωνία ορίζει ή επιτρέπει να καθοριστούν τα εξής: α) τα εμπορεύματα που είναι επιλέξιμα για μειωμένο γεωργικό στοιχείο· β) τα εμπορεύματα που είναι επιλέξιμα για μειωμένο συμπληρωματικό δασμό· γ) τη χορηγούμενη μείωση ή μειώσεις· δ) την εφαρμοζόμενη δασμολογική ποσόστωση, όταν οι μειώσεις χορηγούνται στο πλαίσιο τέτοιας ποσόστωσης. Άρθρο 8 Όταν, στην περίπτωση των μεταποιημένων γεωργικών προϊόντων τα οποία περιλαμβάνονται στον πίνακα 2 του παραρτήματος ΙΙ του κανονισμού (ΕΚ) αριθ. 1216/2009, μια προτιμησιακή συμφωνία προβλέπει την εφαρμογή ενός γεωργικού στοιχείου υπό μορφή ειδικού ποσού, ανεξάρτητα αν αποτελεί αντικείμενο μείωσης στο πλαίσιο δασμολογικής ποσόστωσης ή όχι, και όταν το κοινό δασμολόγιο προβλέπει την εφαρμογή δασμού ad valorem για τις μη προτιμησιακές εισαγωγές τέτοιων εμπορευμάτων, το καταβλητέο ποσό δεν υπερβαίνει το δεύτερο αυτό ποσό. Άρθρο 9 Για τους σκοπούς του παρόντος κανονισμού, ως «εμπορεύματα καταγωγής» νοούνται εμπορεύματα που πληρούν τους όρους για να λάβουν το καθεστώς των εμπορευμάτων καταγωγής που ορίζονται από τη σχετική προτιμησιακή συμφωνία. Άρθρο 10 1. Τα γεωργικά στοιχεία του κοινού δασμολογίου εφαρμόζονται στις ακόλουθες περιπτώσεις: α) τα γεωργικά στοιχεία συνδέονται με εμπορεύματα που καλύπτονται από το παράρτημα ΙΙ του κανονισμού (ΕΚ) αριθ. 1216/2009 τα οποία δεν καλύπτονται από τις προτιμησιακές ρυθμίσεις που αφορούν τις συναλλαγές τέτοιων εμπορευμάτων με τη σχετική χώρα· β) τα γεωργικά στοιχεία εφαρμόζονται σε εμπορεύματα που υπερβαίνουν τη δασμολογική ποσόστωση. 2. Όταν η δασμολογική ποσόστωση αφορά μείωση δασμών ad valorem που αντιστοιχεί στο γεωργικό στοιχείο τους με τη μορφή που αναφέρεται στο άρθρο 8, οι δασμοί που εφαρμόζονται για τις ποσότητες οι οποίες υπερβαίνουν τις δασμολογικές ποσοστώσεις είναι εκείνοι που ορίζονται από το κοινό δασμολόγιο ή εκείνοι που προβλέπονται βάσει άλλων ρυθμίσεων της συμφωνίας. Άρθρο 11 Η διαχείριση των δασμολογικών ποσοστώσεων που καλύπτονται από τον παρόντα κανονισμό πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93. Άρθρο 12 Ο κανονισμός (ΕΚ) αριθ. 1460/1996 καταργείται. Άρθρο 13 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαΐου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 563/2012 ΤΗΣ ΕΠΙΤΡΟΠΉΣ της 27ης Ιουνίου 2012 για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά τον κατάλογο εργαστηρίων αναφοράς της ΕΕ (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφος 5, Εκτιμώντας τα ακόλουθα: (1) Ο κανονισμός (ΕΚ) αριθ. 882/2004 καθορίζει τα γενικά καθήκοντα, τις αρμοδιότητες και τις απαιτήσεις των εργαστηρίων αναφοράς της Ευρωπαϊκής Ένωσης (ΕΕ) για τα τρόφιμα και τις ζωοτροφές, καθώς και για την υγεία των ζώων και τα ζωντανά ζώα. Τα εργαστήρια αναφοράς της ΕΕ για τα τρόφιμα και τις ζωοτροφές παρατίθενται στο μέρος VI του παραρτήματος VII του εν λόγω κανονισμού. (2) Η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (2), καθορίζει μέτρα για την παρακολούθηση των ουσιών και των ομάδων καταλοίπων που παρατίθενται στο παράρτημα Ι της εν λόγω οδηγίας. (3) Ύστερα από την αναδιοργάνωση των δραστηριοτήτων των εργαστηρίων στις Κάτω Χώρες, όλες οι λειτουργίες, συμπεριλαμβανομένων όλων των υποδομών και του προσωπικού, του Rijksinstituut voor Volksgezondheid en Milieu (RIVM), το οποίο παρατίθεται ως το εργαστήριο αναφοράς της ΕΕ για κατάλοιπα κτηνιατρικών φαρμάκων προσμείξεις στα τρόφιμα ζωικής προέλευσης, για τα κατάλοιπα που παρατίθενται στο παράρτημα Ι ομάδα A (1), (2), (3), (4), ομάδα B (2) δ) και ομάδα B (3) δ) της οδηγίας 96/23/ΕΚ, μεταφέρθηκαν στο RIKILT - Institute of Food Safety (Ινστιτούτο Ασφάλειας Τροφίμων). Τα καθήκοντα που εκτελούσε το RIVM ανατέθηκαν στο RIKILT βάσει της σύμβασης πλαισίου που έληξε στις 31 Δεκεμβρίου 2011. (4) Επειδή η σύμβαση με το RIVM επρόκειτο να λήξει, προκηρύχθηκε πρόσκληση υποβολής προσφορών για την επιλογή του εργαστηρίου αναφοράς του ΕΕ που θα το αντικαταστήσει. Το RIKILT - Institute of Food Safety επελέγη διότι πληρούσε όλα τα απαιτούμενα κριτήρια και θα πρέπει να οριστεί εργαστήριο αναφοράς της ΕΕ. (5) Εξαιτίας της σπουδαιότητας των ουσιών που περιλαμβάνουν οι ομάδες A (1) έως A (4) στο παράρτημα Ι της οδηγίας 96/23/ΕΚ και το γεγονός ότι το RIKILT - Institute of Food Safety επελέγη επειδή πληρούσε όλα τα απαιτούμενα κριτήρια, θα πρέπει να οριστεί ως το αρμόδιο εργαστήριο αναφοράς της ΕΕ για τα κατάλοιπα κτηνιατρικών φαρμάκων και προσμείξεων στα τρόφιμα ζωικής προέλευσης, για τα κατάλοιπα που περιέχονται στον παράρτημα Ι, ομάδες A (1), (2), (3), (4), ομάδα B (2) δ) και ομάδα B (3) δ) της οδηγίας 96/23/ΕΚ από την 1η Ιανουαρίου 2012 Ο κανονισμός αυτός θα πρέπει να εφαρμοστεί με αναδρομική ισχύ από την 1 Ιανουαρίου 2012. (6) Ως εκ τούτου, το μέρος II του παραρτήματος VII του κανονισμού (ΕΚ) αριθ. 882/2004 θα πρέπει να τροποποιηθεί ανάλογα. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο μέρος I του παραρτήματος VII του κανονισμού (ΕΚ) αριθ. 882/2004, το σημείο 12 στοιχείο α) αντικαθίσταται από το ακόλουθο κείμενο: «α) Για τα κατάλοιπα που αναφέρονται στο παράρτημα I ομάδα Α (1), (2), (3) και (4), ομάδα Β (2) δ) και ομάδα Β (3) δ) της οδηγίας 96/23/ΕΚ: RIKILT - Institute for Food Safety, τμήμα του Wageningen UR Wageningen Κάτω Χώρες» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Ιουνίου 2012.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1024/2011 ΤΗΣ ΕΠΙΤΡΟΠΉΣ της 14ης Οκτωβρίου 2011 για την 159η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 1, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 5 Οκτωβρίου 2011, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να προσθέσει ένα φυσικό πρόσωπο στον κατάλογό της προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα. (4) Ο παρών κανονισμός θα πρέπει να τεθεί σε ισχύ αμέσως, ώστε να διασφαλιστεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Οκτωβρίου 2011.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 314/2012 ΤΗΣ ΕΠΙΤΡΟΠΉΣ της 12ης Απριλίου 2012 σχετικά με την τροποποίηση των κανονισμών (ΕΚ) αριθ. 555/2008 και (ΕΚ) αριθ. 436/2009 όσον αφορά τα συνοδευτικά έγγραφα μεταφοράς των αμπελοοινικών προϊόντων, καθώς και τα βιβλία που πρέπει να τηρούνται στον αμπελοοινικό τομέα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 121 πρώτο εδάφιο στοιχεία ια) και ιγ), το άρθρο 185α, το άρθρο 185γ παράγραφος 3 και το άρθρο 192 παράγραφος 2, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 555/2008 της Επιτροπής, της 27ης Ιουνίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου για την κοινή οργάνωση της αμπελοοινικής αγοράς όσον αφορά τα προγράμματα στήριξης, τις συναλλαγές με τρίτες χώρες, το δυναμικό παραγωγής και τους ελέγχους στον αμπελοοινικό τομέα (2) προβλέπει στον τίτλο V και ιδίως στο άρθρο 82 ότι, όταν ένα κράτος μέλος ορίζει περισσότερες αρμόδιες αρχές για τον έλεγχο της τήρησης της ρύθμισης στον αμπελοοινικό τομέα, εξασφαλίζει το συντονισμό των ενεργειών μεταξύ αυτών. Το μέτρο αυτό δεν εξασφαλίζει την πλήρη ανταπόκριση στις ανάγκες συντονισμού μεταξύ των διαφόρων αρχών ελέγχου στο πλαίσιο της διακίνησης αμπελοοινικών προϊόντων που υπόκεινται σε ειδικούς φόρους κατανάλωσης λόγω της χρήσης στον αμπελουργικό τομέα εγγράφων τα οποία συντάσσονται σύμφωνα με την οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης (3). Κρίνεται σκόπιμο να προσδιοριστούν ιδίως τα μέτρα που πρέπει να λαμβάνουν τα κράτη μέλη προκειμένου να παρέχουν στις αρμόδιες αρχές για τον έλεγχο της τήρησης της νομοθεσίας στον αμπελοοινικό τομέα πρόσβαση στις πληροφορίες που σχετίζονται με τη διακίνηση προϊόντων που υπόκεινται σε ειδικό φόρο κατανάλωσης, σύμφωνα με την οδηγία 2008/118/ΕΚ και τον κανονισμό (ΕΚ) αριθ. 684/2009 της Επιτροπής, της 24ης Ιουλίου 2009, για την εφαρμογή της οδηγίας 2008/118/ΕΚ του Συμβουλίου όσον αφορά τις μηχανοργανωμένες διαδικασίες για τη διακίνηση προϊόντων που υπόκεινται σε ειδικούς φόρους κατανάλωσης υπό καθεστώς αναστολής των φόρων αυτών (4). Θα πρέπει επίσης να ληφθεί υπόψη το σύστημα EMCS (Σύστημα παρακολούθησης της διακίνησης των προϊόντων που υπόκεινται σε ειδικούς φόρους κατανάλωσης), το οποίο θεσπίστηκε με την απόφαση 1152/2003/ΕΚ του Ευρωπαϊκού Κοινοβουλίου και του Συμβουλίου, της 16ης Ιουνίου 2003, για την εισαγωγή της πληροφορικής στη διακίνηση και στους ελέγχους των προϊόντων που υπόκεινται σε ειδικούς φόρους κατανάλωσης (5). (2) Ως εκ τούτου, κρίνεται σκόπιμο να γίνει τροποποίηση του κανονισμού (ΕΚ) αριθ. 555/2008 με πρόβλεψη για σταδιακή εφαρμογή των νέων διατάξεων, λαμβανομένου υπόψη του χρονικού διαστήματος που απαιτείται ώστε να τεθούν σε εφαρμογή από τις διοικητικές αρχές των κρατών μελών τα μέτρα που αφορούν τον συντονισμό των ελέγχων και την πρόσβαση στις πληροφορίες. (3) Ο κανονισμός (ΕΚ) αριθ. 436/2009 της Επιτροπής, της 26ης Μαΐου 2009, για τις λεπτομέρειες εφαρμογής του κανονισμού (ΕΚ) αριθ. 479/2008 του Συμβουλίου, όσον αφορά το αμπελουργικό μητρώο, τις υποχρεωτικές δηλώσεις και τη συγκέντρωση στοιχείων για την παρακολούθηση της αγοράς, τα συνοδευτικά έγγραφα μεταφοράς των προϊόντων και τα βιβλία που πρέπει να τηρούνται στον αμπελοοινικό τομέα (6) προβλέπει στον τίτλο III και ιδίως στα άρθρα 21 έως 31 τη φύση των αποδεκτών συνοδευτικών εγγράφων για τη μεταφορά αμπελοοινικών προϊόντων, τους εφαρμοστέους κανόνες για τη χρήση αυτών των εγγράφων σε εθνικό επίπεδο και σε επίπεδο Ένωσης, καθώς και για την εξαγωγή και τις προϋποθέσεις επικύρωσης των βεβαιώσεων προέλευσης για τους οίνους με προστατευόμενη ονομασία προέλευσης (ΠΟΠ) ή με προστατευόμενη γεωγραφική ένδειξη (ΠΓΕ). Έως σήμερα, οι διατάξεις αυτές έχουν καταστεί εν μέρει παρωχημένες ή δεν λαμβάνουν υπόψη όλες τις τροποποιήσεις της νομοθεσίας της Ένωσης όσον αφορά αυτά τα ζητήματα, οι οποίες πραγματοποιήθηκαν μετά την έναρξη ισχύος του κανονισμού (ΕΚ) αριθ. 436/2009. Αυτό ισχύει ιδίως για τη χρήση, από την 1η Ιανουαρίου 2011, του ηλεκτρονικού διοικητικού εγγράφου που προβλέπεται στο άρθρο 21 παράγραφος 1 της οδηγίας 2008/118/ΕΚ, το οποίο συντάσσεται σύμφωνα με τον κανονισμό (ΕΚ) αριθ. 684/2009, για την τροποποίηση των διατυπώσεων που ισχύουν για τον έλεγχο της εξόδου προϊόντων από το έδαφος της Ένωσης μετά τη γενίκευση της εφαρμογής των ηλεκτρονικών διαδικασιών από τις τελωνειακές αρχές της Ένωσης και, τέλος, για τις τροποποιήσεις των εφαρμοστέων κανόνων για τις ΠΟΠ, τις ΠΓΕ και τις ενδείξεις του έτους συγκομιδής ή της υλοποιήσιμης ποικιλίας αμπέλου μετά τις μεταρρυθμίσεις που πραγματοποιήθηκαν στον αμπελοοινικό τομέα από την 1η Ιανουαρίου 2009. Η τροποποίηση των σχετικών άρθρων καθίσταται επομένως αναγκαία, συμπεριλαμβανομένων των άρθρων που αφορούν ορισμένους παρωχημένους ορισμούς, τα οποία πρέπει να καταργηθούν. (4) Οι τροποποιήσεις που πραγματοποιούνται στο πλαίσιο αυτό θα πρέπει να καθιστούν δυνατή τη χρήση των συνοδευτικών εγγράφων που αναγνωρίζονται δυνάμει του κανονισμού (ΕΚ) αριθ. 436/2009 για τα αμπελοοινικά προϊόντα ως βεβαίωση ΠΟΠ ή ΠΓΕ ή ως πιστοποίηση του έτους συγκομιδής ή της υλοποιήσιμης ποικιλίας αμπέλου, συμπεριλαμβανομένων των περιπτώσεων όπου οι εν λόγω ενδείξεις προσδιορίζονται από τον αποστολέα. Προς τον σκοπό αυτό, κρίνεται σκόπιμο να καθοριστούν οι προϋποθέσεις υπό τις οποίες τα συνοδευτικά έγγραφα θεωρούνται αυθεντικά. (5) Οι διατυπώσεις που αφορούν την έξοδο προϊόντων από το τελωνειακό έδαφος της Ένωσης τροποποιήθηκαν μετά την έκδοση του κανονισμού (ΕΚ) αριθ. 436/2009. Πραγματοποιούνται σύμφωνα με τις νέες προϋποθέσεις που ορίστηκαν από τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (7). Ως εκ τούτου, κρίνεται σκόπιμο να θεσπιστούν, σύμφωνα με αυτές τις νέες προϋποθέσεις, οι διαδικαστικοί κανόνες που αφορούν την εξαγωγή και την πραγματική έξοδο των αμπελοοινικών προϊόντων από το τελωνειακό έδαφος της Ένωσης, ιδίως με τον καθορισμό των υποχρεώσεων που αναλαμβάνουν ο αποστολέας ή ο εντολοδόχος του. (6) Όσον αφορά τη μεταφορά μη συσκευασμένων αμπελοοινικών προϊόντων, λαμβανομένης υπόψη της θέσπισης από τα κράτη μέλη πληροφοριακών συστημάτων που καθιστούν δυνατή την αυτοματοποιημένη ανταλλαγή πληροφοριών, κρίνεται σκόπιμο να απλοποιηθούν οι υποχρεώσεις που προβλέπονται στο άρθρο 29 του κανονισμού (ΕΚ) αριθ. 436/2009. (7) Κατά τη μεταφορά αμπελοοινικών προϊόντων στο τελωνειακό έδαφος της Ένωσης που δηλώνονται, ανάλογα με την περίπτωση, ως προϊόντα που κατάγονται από τρίτη χώρα ή από την Ένωση και αποστέλλονται αρχικά σε τρίτη χώρα ή σε έδαφος που καθορίζεται στο άρθρο 5 παράγραφοι 2 και 3 της οδηγίας 2008/118/ΕΚ, δεν διευκρινίζονται οι κανόνες που καθιστούν δυνατόν τον έλεγχο της καταγωγής. Κρίνεται σκόπιμο να προβλεφθεί ποιες πληροφορίες πρέπει να περιλαμβάνει το συνοδευτικό έγγραφο για να καταστεί δυνατός ο έλεγχος της καταγωγής. (8) Κρίνεται, επιπλέον, σκόπιμο να καθοριστεί ή να διευκρινιστεί, για λόγους σαφήνειας και μείωσης των διοικητικών δαπανών, η έκταση ορισμένων υποχρεώσεων που προβλέπονται από τον κανονισμό (ΕΚ) αριθ. 436/2009 και να απλοποιηθούν οι διαδικασίες όσον αφορά τις βεβαιώσεις που απαιτούνται σε σχέση με τα συνοδευτικά έγγραφα, καθώς και τα αποδεικτικά στοιχεία και τα έγγραφα που πρέπει να παρέχουν οι επιχειρηματίες στις αρμόδιες αρχές και στους φορείς των κρατών μελών και, κατά περίπτωση, τρίτων χωρών, ιδίως σε ό,τι αφορά τις βεβαιώσεις ΠΟΠ και ΠΓΕ καθώς και τις πιστοποιήσεις των οίνων και των αμπελοοινικών προϊόντων που διατίθενται στο εμπόριο με την ένδειξη του έτους συγκομιδής ή της (των) υλοποιήσιμης(-ων) ποικιλίας(-ιών) αμπέλου, καθώς και να ληφθούν υπόψη, για μεγαλύτερη διαφάνεια και ιχνηλασιμότητα, οι αναφορές σε αυτές τις ονομασίες στο «μητρώο E-Bacchus», το οποίο θεσπίστηκε και επικαιροποιείται από την Επιτροπή, σύμφωνα με το άρθρο 18 του κανονισμού (ΕΚ) αριθ. 607/2009 της Επιτροπής, της 14ης Ιουλίου 2009, για τον καθορισμό ορισμένων λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου όσον αφορά τις προστατευόμενες ονομασίες προέλευσης και τις προστατευόμενες γεωγραφικές ενδείξεις, τις παραδοσιακές ενδείξεις, την επισήμανση και την παρουσίαση ορισμένων προϊόντων του αμπελοοινικού τομέα (8). (9) Για λόγους μείωσης των διοικητικών δαπανών, κρίνεται σκόπιμο να καταργηθεί η υποχρέωση που προβλέπεται στο άρθρο 41 του κανονισμού (ΕΚ) αριθ. 436/2009 για καταχώριση στα βιβλία της προσθήκης θειωδών ενώσεων, δεδομένου ότι οι θειώδεις ενώσεις προστίθενται σε διαφορετικά στάδια της παραγωγής και διακίνησης του οίνου και ότι η τελική περιεκτικότητα δεν ανταποκρίνεται στο άθροισμα των αναγραφόμενων θειωδών ενώσεων. (10) Για αποτελεσματική διοικητική διαχείριση και λαμβανομένης υπόψη της πείρας που έχει αποκτηθεί από τη χρήση των πληροφοριακών συστημάτων που έχει εγκαταστήσει η Επιτροπή, θα πρέπει επίσης να απλοποιηθεί και να βελτιωθεί ο τρόπος διαχείρισης και διάθεσης ορισμένων πληροφοριών από την Επιτροπή, δυνάμει του κανονισμού (ΕΚ) αριθ. 436/2009. (11) Ως εκ τούτου, κρίνεται σκόπιμο να τροποποιηθεί ο κανονισμός (ΕΚ) αριθ. 436/2009 αναλόγως, προβλέποντας ωστόσο τη διαφοροποιημένη εφαρμογή ορισμένων διατάξεων, λαμβανομένου υπόψη του χρονικού διαστήματος που απαιτείται ώστε να τεθούν σε εφαρμογή από τα κράτη μέλη τα μέτρα που αφορούν τη χρήση των συνοδευτικών εγγράφων και βεβαιώσεων σύμφωνα με τις διατάξεις του παρόντος κανονισμού. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 555/2008 Στο κεφάλαιο V του τίτλου V του κανονισμού (ΕΚ) αριθ. 555/2008, προστίθεται το ακόλουθο άρθρο 95α: «Άρθρο 95α Συντονισμός των ελέγχων και πρόσβαση σε πληροφορίες Για τους ελέγχους που σχετίζονται με τις μεταφορές που πραγματοποιούνται βάσει των συνοδευτικών εγγράφων που προβλέπονται στο άρθρο 24 παράγραφος 1 στοιχείο α) σημείο i) του κανονισμού (ΕΚ) αριθ. 436/2009 της Επιτροπής (9), τα κράτη μέλη λαμβάνουν το αργότερο έως την 1η Μαρτίου 2014 τα αναγκαία μέτρα προκειμένου να παρέχουν στις αρμόδιες αρχές που ορίζονται δυνάμει του άρθρου 82 παράγραφος 1 του παρόντος κανονισμού πρόσβαση στις πληροφορίες που περιέχονται στο μηχανοργανωμένο σύστημα που προβλέπεται στο άρθρο 21 της οδηγίας 2008/118/ΕΚ του Συμβουλίου (10) και σχετίζονται με τη διακίνηση αμπελοοινικών προϊόντων που κυκλοφορούν στην αγορά υπό το καθεστώς που προβλέπεται στο κεφάλαιο IV της εν λόγω οδηγίας. Για τους ελέγχους οι οποίοι σχετίζονται με τις μεταφορές που πραγματοποιούνται βάσει των συνοδευτικών εγγράφων του άρθρου 24 παράγραφος 1 στοιχείο α) σημεία ii) και iii) του κανονισμού (ΕΚ) αριθ. 436/2009, τα κράτη μέλη λαμβάνουν το αργότερο έως την 1η Μαρτίου 2014 τα αναγκαία μέτρα προκειμένου να παρέχουν στις αρμόδιες αρχές που ορίζονται δυνάμει του άρθρου 82 παράγραφος 1 του παρόντος κανονισμού πρόσβαση στις πληροφορίες που περιέχονται στα πληροφοριακά συστήματα που έχουν τεθεί σε εφαρμογή για τον έλεγχο της διακίνησης αμπελοοινικών προϊόντων εκτός εκείνων που προβλέπονται στο πρώτο εδάφιο του παρόντος άρθρου. Οι πληροφορίες που λαμβάνονται σύμφωνα με το πρώτο και δεύτερο εδάφιο μπορούν να χρησιμοποιηθούν, για τους σκοπούς του παρόντος κανονισμού, μόνο για τους συγκεκριμένους ελέγχους που προβλέπονται στη νομοθεσία του αμπελοοινικού τομέα. Άρθρο 2 Τροποποίηση του κανονισμού (ΕΚ) αριθ. 436/2009 Ο κανονισμός (ΕΚ) αριθ. 436/2009 τροποποιείται ως εξής: 1) Το άρθρο 21 αντικαθίσταται από το ακόλουθο: «Άρθρο 21 Αντικείμενο και πεδίο εφαρμογής 1. Ο παρών τίτλος καθορίζει τις λεπτομέρειες εφαρμογής του άρθρου 185γ του κανονισμού (ΕΚ) αριθ. 1234/2007, σχετικά με τα αμπελοοινικά προϊόντα που αναφέρονται στο παράρτημα I μέρος XII του εν λόγω κανονισμού (εφεξής καλούμενα «αμπελοοινικά προϊόντα»). 2. Ο παρών τίτλος καθορίζει τις προϋποθέσεις που απαιτούνται για: α) τη σύνταξη και τη χρήση των συνοδευτικών εγγράφων μεταφοράς αμπελοοινικών προϊόντων, εφεξής καλούμενα «συνοδευτικά έγγραφα»· β) τη σύνταξη της βεβαίωσης προέλευσης για τους οίνους και το γλεύκος σταφυλιών που έχει υποστεί μερική ζύμωση με προστατευόμενη ονομασία προέλευσης (ΠΟΠ) ή προστατευόμενη γεωγραφική ένδειξη (ΠΓΕ), καθώς και της πιστοποίησης των οίνων και των αμπελοοινικών προϊόντων χωρίς ΠΟΠ ή ΠΓΕ που διατίθενται στο εμπόριο με την ένδειξη του έτους συγκομιδής ή της (των) οινοποιήσιμης(-ων) ποικιλίας(-ιών) αμπέλου· γ) την τήρηση βιβλίων από τα άτομα που έχουν στην κατοχή τους προϊόντα του αμπελοοινικού τομέα για την άσκηση του επαγγέλματός τους.». 2) Στο άρθρο 22, τα στοιχεία δ, ε) και στ) απαλείφονται. 3) Τα άρθρα 23 και 24 αντικαθίστανται από το ακόλουθο κείμενο: «Άρθρο 23 Γενικοί κανόνες Κάθε φυσικό ή νομικό πρόσωπο ή ομάδα προσώπων που διαμένει ή εδρεύει στο τελωνειακό έδαφος της Ένωσης και εκτελεί ή αναθέτει τη μεταφορά αμπελοοινικών προϊόντων οφείλει να διασφαλίζει ότι η εν λόγω μεταφορά πραγματοποιείται βάσει συνοδευτικού εγγράφου. Το συνοδευτικό έγγραφο χρησιμοποιείται για μία και μόνο μεταφορά. Το συνοδευτικό έγγραφο πρέπει να μπορεί να προσκομίζεται στις αρμόδιες αρχές και φορείς κάθε φορά που ζητείται, καθ’ όλη τη διάρκεια της μεταφοράς. Άρθρο 24 Αναγνωρισμένα συνοδευτικά έγγραφα 1. Υπό τους όρους που προβλέπονται στο παρόν άρθρο και στο παράρτημα VI, ως συνοδευτικά έγγραφα αναγνωρίζονται: α) για τα αμπελοοινικά προϊόντα που αποστέλλονται στο εσωτερικό ενός κράτους μέλους ή μεταξύ κρατών μελών, με την επιφύλαξη του στοιχείου β): i) ένα από τα έγγραφα που προβλέπονται στο άρθρο 21 παράγραφος 6 ή στο άρθρο 26 παράγραφος 1 στοιχείο α) της οδηγίας 2008/118/ΕΚ του Συμβουλίου (11), για προϊόντα τα οποία υπόκεινται σε ειδικό φόρο κατανάλωσης και τα οποία μεταφέρονται υπό καθεστώς αναστολής των φόρων αυτών στο έδαφος της Ένωσης· ii) το απλοποιημένο συνοδευτικό έγγραφο που προβλέπεται στο άρθρο 34 παράγραφος 1 της οδηγίας 2008/118/ΕΚ, το οποίο συντάσσεται και χρησιμοποιείται σύμφωνα με τον κανονισμό (ΕΟΚ) αριθ. 3649/92 της Επιτροπής (12), σχετικά με τα προϊόντα που υπόκεινται σε ειδικό φόρο κατανάλωσης στο έδαφος της Ένωσης, μετά τη διάθεση στην κατανάλωση στο κράτος μέλος στο οποίο ξεκίνησε η μεταφορά· iii) ένα από τα ακόλουθα έγγραφα, τα οποία συντάσσονται σύμφωνα με τους όρους που θεσπίζει το κράτος μέλος αποστολής για τα προϊόντα που δεν υπόκεινται σε ειδικό φόρο κατανάλωσης και για τα προϊόντα που υπόκεινται σε ειδικό φόρο κατανάλωσης και τα οποία αποστέλλονται από τους μικρούς παραγωγούς, σύμφωνα με το άρθρο 40 της οδηγίας 2008/118/ΕΚ: - όταν το κράτος μέλος χρησιμοποιεί πληροφοριακό σύστημα, τυπωμένο αντίγραφο του ηλεκτρονικού εγγράφου που έχει συνταχθεί κατ’ αυτό τον τρόπο ή κάθε άλλο εμπορικό έγγραφο που μνημονεύει ευανάγνωστα τον ειδικό διοικητικό κωδικό αναφοράς («κωδικός MVV») που δίδεται από το εν λόγω σύστημα, - όταν το κράτος μέλος δεν χρησιμοποιεί πληροφοριακό σύστημα, διοικητικό έγγραφο ή εμπορικό έγγραφο, το οποίο περιλαμβάνει τον κωδικό MVV που δίδεται από την αρμόδια αρχή ή τον αποστολέα· β) για τα αμπελοοινικά προϊόντα που αποστέλλονται προς τρίτη χώρα ή προς έδαφος που προσδιορίζεται στο άρθρο 5 παράγραφοι 2 και 3 της οδηγίας 2008/118/ΕΚ, ένα από τα έγγραφα που αναφέρονται στο στοιχείο α) σημείο i) ή iii) της παρούσας παραγράφου. 2. Τα συνοδευτικά έγγραφα που αναφέρονται στην παράγραφο 1 στοιχείο α) πρέπει είτε να περιλαμβάνουν τις πληροφορίες που προβλέπονται στο μέρος Γ του παραρτήματος VI είτε να παρέχουν τη δυνατότητα στις αρμόδιες αρχές να έχουν πρόσβαση στις πληροφορίες αυτές. Όταν τα εν λόγω έγγραφα περιλαμβάνουν διοικητικό κωδικό αναφοράς που χορηγείται είτε από το μηχανοργανωμένο σύστημα που αναφέρεται στο άρθρο 21 παράγραφος 2 της οδηγίας 2008/118/ΕΚ είτε από πληροφοριακό σύστημα που έχει τεθεί σε εφαρμογή από το κράτος μέλος αποστολής, οι πληροφορίες που προβλέπονται στο μέρος Γ του παραρτήματος VI του παρόντος κανονισμού πρέπει να περιέχονται στο σύστημα που χρησιμοποιείται. 3. Τα συνοδευτικά έγγραφα που αναφέρονται στην παράγραφο 1 στοιχείο β) πρέπει να περιλαμβάνουν τις πληροφορίες που προβλέπονται στο μέρος Γ του παραρτήματος VI. 4. Τα συνοδευτικά έγγραφα που αναφέρονται στην παράγραφο 1 στοιχείο α) σημείο iii) φέρουν στην κεφαλίδα το λογότυπο της Ένωσης, την ένδειξη «Ευρωπαϊκή Ένωση», την ονομασία του κράτους μέλους αποστολής καθώς και σήμα ή λογότυπο που προσδιορίζει το κράτος μέλος αποστολής. Τα συνοδευτικά έγγραφα που αναφέρονται στην παράγραφο 1 στοιχείο α) σημεία i) και ii) μπορούν να περιλαμβάνουν τα στοιχεία που αναφέρονται στο πρώτο εδάφιο της παρούσας παραγράφου. 5. Κατά παρέκκλιση της παραγράφου 1, τα κράτη μέλη μπορούν να αναγνωρίζουν άλλα συνοδευτικά έγγραφα, μεταξύ άλλων τα έγγραφα που εκδίδονται μέσω μηχανοργανωμένης διαδικασίας η οποία προβλέπεται ως απλοποιημένη διαδικασία, όσον αφορά τη διακίνηση αμπελοοινικών προϊόντων τα οποία διακινούνται αποκλειστικά στην επικράτειά τους. 4) Το άρθρο 26 αντικαθίσταται από το ακόλουθο κείμενο: «Άρθρο 26 Γνησιότητα του συνοδευτικού εγγράφου Το συνοδευτικό έγγραφο θεωρείται γνήσιο υπό τις ακόλουθες προϋποθέσεις: α) σε περίπτωση χρήσης ενός από τα έγγραφα που αναφέρονται στο άρθρο 21 παράγραφος 6 της οδηγίας 2008/118/ΕΚ και στο άρθρο 24 παράγραφος 1 στοιχείο α) σημείο iii) πρώτη περίπτωση του παρόντος κανονισμού, όταν το αντίστοιχο ηλεκτρονικό διοικητικό έγγραφο έχει συνταχθεί σύμφωνα με τους ισχύοντες κανόνες· β) σε περίπτωση χρήσης του εγγράφου που αναφέρεται στο άρθρο 26 παράγραφος 1 στοιχείο α) της οδηγίας 2008/118/ΕΚ, όταν ο παραλήπτης τηρεί τις διατάξεις της εν λόγω παραγράφου 1· γ) σε περίπτωση χρήσης ενός εγγράφου που εκδίδεται μέσω πληροφοριακού συστήματος που έχει θεσπίσει το κράτος μέλος αποστολής για τη σύνταξη του εγγράφου που αναφέρεται στο άρθρο 24 παράγραφος 1 στοιχείο α) σημείο ii) του παρόντος κανονισμού ή μηχανογραφημένης διαδικασίας η οποία προβλέπεται ως απλοποιημένη διαδικασία σύμφωνα με το άρθρο 24 παράγραφος 5, όταν το αντίστοιχο ηλεκτρονικό διοικητικό έγγραφο έχει συνταχθεί σύμφωνα με τους ισχύοντες κανόνες· δ) στις υπόλοιπες περιπτώσεις, όταν το πρωτότυπο του συνοδευτικού εγγράφου και ένα αντίγραφο έχουν επικυρωθεί πριν από τη μεταφορά: i) με την ημερομηνία, την υπογραφή και την επίθεση σφραγίδας του υπευθύνου του αρμόδιου φορέα· ή ii) με την ημερομηνία, την υπογραφή του αποστολέα και την επίθεση από αυτόν, ανάλογα με την περίπτωση: - ειδικής σφραγίδας σύμφωνα με το υπόδειγμα του παραρτήματος VIII, - προβλεπόμενου σήματος από τις αρμόδιες αρχές, ή - σφραγίδας ειδικής μηχανής εγκεκριμένης από τις αρμόδιες αρχές. Η ειδική σφραγίδα ή το προβλεπόμενο σήμα που αναφέρονται στο πρώτο εδάφιο στοιχείο δ) σημείο ii) μπορούν να προεκτυπώνονται στα έντυπα, εφόσον η εκτύπωση ανατίθεται σε εγκεκριμένο για τον σκοπό αυτό τυπογραφείο.». 5) Το άρθρο 27 τροποποιείται ως εξής: α) η παράγραφος 1 απαλείφεται· β) η παράγραφος 2 αντικαθίσταται από το ακόλουθο κείμενο: «2. Σε περίπτωση διακίνησης των αμπελοοινικών προϊόντων με ένα από τα έγγραφα που αναφέρονται στο άρθρο 24 παράγραφος 1 στοιχείο α) σημείο i), απόδειξη εξόδου από το τελωνειακό έδαφος της Ένωσης αποτελεί η αναφορά εξαγωγής που αναφέρεται στο άρθρο 25 της οδηγίας 2008/118/ΕΚ η οποία συντάσσεται από το τελωνείο εξαγωγής με βάση τα αποδεικτικά στοιχεία που αναφέρονται στο άρθρο 796ε του κανονισμού (ΕΟΚ) αριθ. 2454/93 της Επιτροπής (13). Σε περίπτωση διακίνησης των αμπελοοινικών προϊόντων με το έγγραφο που αναφέρεται στο άρθρο 24 παράγραφος 1 στοιχείο α) σημείο iii), η απόδειξη εξόδου από το τελωνειακό έδαφος της Ένωσης συντάσσεται σύμφωνα με το άρθρο 796ε του κανονισμού (ΕΟΚ) αριθ. 2454/93 της Επιτροπής. Στην περίπτωση αυτή, ο αποστολέας ή ο εντολοδόχος του αναγράφει στο συνοδευτικό έγγραφο τα στοιχεία αναφοράς του συνοδευτικού εγγράφου εξαγωγής που αναφέρεται στο άρθρο 796α του κανονισμού (ΕΟΚ) αριθ. 2454/93, εφεξής καλούμενου «EAD», το οποίο εκδίδεται από το τελωνείο εξαγωγής με μία από τις ενδείξεις που παρατίθενται στο παράρτημα IX του παρόντος κανονισμού. γ) η παράγραφος 4 απαλείφεται. 6) Το άρθρο 28 απαλείφεται. 7) Τα άρθρα 29, 30 και 31 αντικαθίστανται από το ακόλουθο κείμενο: «Άρθρο 29 Μεταφορά μη συσκευασμένων αμπελοοινικών προϊόντων Σε περίπτωση μεταφοράς μη συσκευασμένων αμπελοοινικών προϊόντων και όταν δεν χρησιμοποιείται το μηχανοργανωμένο σύστημα ή το πληροφοριακό σύστημα που προβλέπεται στο άρθρο 24 παράγραφος 2 δεύτερο εδάφιο ή όταν το εν λόγω σύστημα δεν καθιστά δυνατή την ενημέρωση της αρμόδιας αρχής του τόπου εκφόρτωσης, ο αποστολέας διαβιβάζει, το αργότερο κατά την αναχώρηση του μέσου μεταφοράς, αντίγραφο του συνοδευτικού εγγράφου στην κατά τόπο αρμόδια αρχή του τόπου φόρτωσης, η οποία ενημερώνει σχετικά την κατά τόπο αρμόδια αρχή του τόπου εκφόρτωσης. Το πρώτο εδάφιο εφαρμόζεται στα ακόλουθα αμπελοοινικά προϊόντα: α) προϊόντα που κατάγονται από την Ένωση, σε ποσότητα άνω των 60 λίτρων: i) οίνος που πρόκειται να μεταποιηθεί σε οίνο με ΠΟΠ ή ΠΓΕ ή μονοποικιλιακός οίνος ή οίνος έτους παραγωγής ή που πρόκειται να συσκευαστεί για να διατεθεί στην αγορά ως έχει· ii) γλεύκος σταφυλιών που έχει υποστεί μερική ζύμωση· iii) συμπυκνωμένο γλεύκος σταφυλιών, διορθωμένο ή μη· iv) γλεύκος νωπών σταφυλιών, του οποίου η ζύμωση έπαυσε με την προσθήκη αλκοόλης· v) χυμός σταφυλιών· vi) συμπυκνωμένος χυμός σταφυλιών· β) προϊόντα που δεν κατάγονται από την Ένωση, σε ποσότητα άνω των 60 λίτρων: i) νωπά σταφύλια με εξαίρεση τα επιτραπέζια· ii) γλεύκος σταφυλιών· iii) συμπυκνωμένο γλεύκος σταφυλιών· iv) γλεύκος σταφυλιών που έχει υποστεί μερική ζύμωση· v) συμπυκνωμένο γλεύκος σταφυλιών, διορθωμένο ή μη· vi) γλεύκος νωπών σταφυλιών, του οποίου η ζύμωση έπαυσε με την προσθήκη αλκοόλης· vii) χυμός σταφυλιών· viii) συμπυκνωμένος χυμός σταφυλιών· ix) οίνος λικέρ, ο οποίος πρόκειται να χρησιμοποιηθεί για την παρασκευή προϊόντων που δεν υπάγονται στον κωδικό ΣΟ 2204· γ) προϊόντα, ανεξαρτήτως της προέλευσής τους και της μεταφερόμενης ποσότητας, με την επιφύλαξη των εξαιρέσεων που προβλέπονται στο άρθρο 25: i) οινολάσπη· ii) στέμφυλα σταφυλιών που προορίζονται για απόσταξη ή άλλη βιομηχανική μεταποίηση· iii) οίνος δευτερίας· iv) αλκοολωμένος οίνος για απόσταξη· v) οίνος από ποικιλίες σταφυλιών που δεν περιλαμβάνονται στις οινοποιήσιμες ποικιλίες σύμφωνα με τη σχετική ταξινόμηση από τα κράτη μέλη κατ’ εφαρμογή 120α του κανονισμού (ΕΚ) αριθ. 1234/2007, για τη διοικητική ενότητα στην οποία συγκομίστηκαν τα σταφύλια αυτά· vi) προϊόντα που δεν μπορούν να προσφερθούν ή να διατεθούν απευθείας για κατανάλωση από τον άνθρωπο. Κατά παρέκκλιση από το πρώτο εδάφιο, τα κράτη μέλη μπορούν να καθορίζουν διαφορετικές προθεσμίες, όσον αφορά τη διακίνηση αμπελοοινικών προϊόντων αποκλειστικά στην επικράτειά τους. Άρθρο 30 Μεταφορά προϊόντων από τρίτες χώρες που τίθενται σε ελεύθερη κυκλοφορία 1. Για κάθε μεταφορά στο τελωνειακό έδαφος της Ένωσης αμπελοοινικών προϊόντων τρίτων χωρών που τίθενται σε ελεύθερη κυκλοφορία, το συνοδευτικό έγγραφο περιλαμβάνει τις ακόλουθες πληροφορίες ή παρέχει στις αρμόδιες αρχές τη δυνατότητα πρόσβασης σε αυτές: α) τον αριθμό του εγγράφου VI 1 που συντάσσεται σύμφωνα με το άρθρο 43 του κανονισμού (ΕΚ) αριθ. 555/2008 ή τα στοιχεία αναφοράς ισοδύναμου εγγράφου, εγκεκριμένου από τις αρμόδιες αρχές της χώρας καταγωγής υπό τις προϋποθέσεις που προβλέπονται στο άρθρο 45 του εν λόγω κανονισμού και αναγνωρισμένου στο πλαίσιο των διμερών σχέσεων της Ένωσης με τη χώρα καταγωγής, το οποίο συνοδεύει τη μεταφορά· β) το όνομα και την έδρα του οργανισμού της τρίτης χώρας ο οποίος συνέταξε το έγγραφο αυτό ή επέτρεψε σε παραγωγό να το συντάξει· γ) την ημερομηνία σύνταξης του εγγράφου αυτού. 2. Για κάθε μεταφορά στο τελωνειακό έδαφος της Ένωσης αμπελοοινικών προϊόντων που κατάγονται από την Ένωση τα οποία αποστέλλονται αρχικά σε τρίτη χώρα ή σε έδαφος που ορίζεται στο άρθρο 5 παράγραφοι 2 και 3 της οδηγίας 2008/118/ΕΚ, το συνοδευτικό έγγραφο περιλαμβάνει τις ακόλουθες πληροφορίες ή παρέχει στις αρμόδιες αρχές τη δυνατότητα πρόσβασης σε αυτές: α) τα στοιχεία αναφοράς του συνοδευτικού εγγράφου που αναφέρεται στο άρθρο 24 παράγραφος 1 στοιχείο β) του παρόντος κανονισμού και το οποίο συντάχθηκε κατά την αρχική αποστολή· ή β) τα στοιχεία αναφοράς άλλων δικαιολογητικών εγγράφων που υπέβαλε ο εισαγωγέας και τα οποία έγιναν δεκτά από τον αρμόδιο φορέα κατά τη θέση των προϊόντων σε ελεύθερη κυκλοφορία στην Ένωση, προκειμένου να καταδειχθεί η καταγωγή του προϊόντος. 3. Σε περίπτωση χρήσης του μηχανοργανωμένου συστήματος που αναφέρεται στο άρθρο 21 παράγραφος 2 της οδηγίας 2008/118/ΕΚ ή πληροφοριακού συστήματος που έχει τεθεί σε εφαρμογή από το κράτος μέλος αποστολής, οι πληροφορίες που προβλέπονται στις παραγράφους 1 και 2 του παρόντος άρθρου πρέπει να περιέχονται στο σύστημα που χρησιμοποιείται. Άρθρο 31 Βεβαίωση προστατευόμενης ονομασίας προέλευσης, προστατευόμενης γεωγραφικής ένδειξης, πιστοποίησης του έτους συγκομιδής ή πιστοποίησης της (των) οινοποιήσιμης(-ων) ποικιλίας(-ιών) αμπέλου 1. Το συνοδευτικό έγγραφο ισοδυναμεί με βεβαίωση ΠΟΠ, ΠΓΕ ή πιστοποίησης του έτους συγκομιδής ή της (των) οινοποιήσιμης(-ων) ποικιλίας(-ιών) αμπέλου, υπό τις προϋποθέσεις που προβλέπονται στις παραγράφους 2 έως 6. 2. Όσον αφορά τα αμπελοοινικά προϊόντα που αποστέλλονται στο εσωτερικό κράτους μέλους ή μεταξύ κρατών μελών, το συνοδευτικό έγγραφο πρέπει είτε να περιλαμβάνει τις σχετικές πληροφορίες που προβλέπονται στο μέρος Α του παραρτήματος ΙΧα είτε να παρέχει τη δυνατότητα στις αρμόδιες αρχές να έχουν πρόσβαση στις πληροφορίες αυτές. Για τον σκοπό αυτό, πρέπει να χρησιμοποιείται μία από τις ενδείξεις που παρατίθενται στο μέρος Β του παραρτήματος ΙΧα. Σε περίπτωση χρήσης του μηχανοργανωμένου συστήματος που αναφέρεται στο άρθρο 21 παράγραφος 2 της οδηγίας 2008/118/ΕΚ ή πληροφοριακού συστήματος που έχει τεθεί σε εφαρμογή από το κράτος μέλος αποστολής, οι πληροφορίες που προβλέπονται στο πρώτο εδάφιο της παρούσας παραγράφου πρέπει να περιέχονται στο σύστημα που χρησιμοποιείται. 3. Όσον αφορά τα αμπελοοινικά προϊόντα που εξάγονται σε τρίτη χώρα, το συνοδευτικό έγγραφο πρέπει να περιλαμβάνει τις σχετικές πληροφορίες που προβλέπονται στο μέρος Α του παραρτήματος ΙΧα. Για τον σκοπό αυτό, πρέπει να χρησιμοποιείται μία από τις ενδείξεις που παρατίθενται στο μέρος Β του παραρτήματος ΙΧα. Το έγγραφο αυτό πρέπει να υπάρχει δυνατότητα να προσκομίζεται, ως βεβαίωση ή πιστοποίηση, κάθε φορά που ζητείται, στις αρμόδιες αρχές και στους φορείς των κρατών μελών ή της τρίτης χώρας προορισμού. 4. Όσον αφορά τα αμπελοοινικά προϊόντα που εισάγονται από τρίτη χώρα, το συνοδευτικό έγγραφο πρέπει να αναφέρει τη βεβαίωση ή την πιστοποίηση που έχει συνταχθεί στη χώρα καταγωγής. Η εν λόγω βεβαίωση ή πιστοποίηση πρέπει να υπάρχει δυνατότητα να προσκομίζεται κάθε φορά που ζητείται καθ’ όλη τη διάρκεια της μεταφοράς στις αρμόδιες αρχές και στους φορείς των κρατών μελών. 5. Όταν τα κράτη μέλη έχουν καταστήσει υποχρεωτική, για τα αμπελοοινικά προϊόντα που παράγονται στο έδαφός τους, τη σύνταξη βεβαίωσης ΠΟΠ ή ΠΓΕ από οργανισμό ελέγχου που έχει οριστεί για τον σκοπό αυτό, το συνοδευτικό έγγραφο πρέπει να περιλαμβάνει τα στοιχεία αναφοράς της εν λόγω βεβαίωσης, το όνομα και, εφόσον υπάρχει, την ηλεκτρονική διεύθυνση του οργανισμού ελέγχου. Οι πληροφορίες αυτές ακολουθούν την ένδειξη που χρησιμοποιείται σύμφωνα με τις παραγράφους 2 ή 3. 6. Ο αποστολέας πιστοποιεί την ακρίβεια των ενδείξεων που απαιτούνται δυνάμει των παραγράφων 2 έως 5, βάσει των βιβλίων του ή βάσει των πληροφοριών που βεβαιώνονται στα έγγραφα τα οποία συνόδευαν τις προηγούμενες αποστολές του υπόψη προϊόντος.» 8) Το άρθρο 39 παράγραφος 1 τροποποιείται ως εξής: α) το στοιχείο δ) αντικαθίσταται από το ακόλουθο κείμενο: «δ) κάθε οίνο από οινοποιήσιμη ποικιλία αμπέλου χωρίς ΠΟΠ ή ΠΓΕ και για τα προϊόντα που πρόκειται να μεταποιηθούν σε οίνο του είδους αυτού ή να συσκευαστούν, με την ένδειξη της ταξινόμησής τους σύμφωνα με το άρθρο 120α του κανονισμού (ΕΚ) αριθ. 1234/2007,»· β) προστίθεται το ακόλουθο στοιχείο ε): «ε) κάθε οίνο χωρίς ΠΟΠ ή ΠΓΕ και τα προϊόντα που προορίζονται για μεταποίηση ή συσκευασία με την ένδειξη του έτους συγκομιδής του.». 9) Στο άρθρο 41 παράγραφος 1, το στοιχείο κα) απαλείφεται. 10) Στο άρθρο 49 προστίθεται η ακόλουθη παράγραφος: «4. Τα κράτη μέλη κοινοποιούν στην Επιτροπή, πριν από την 1η Ιανουαρίου 2013, τους όρους που εφαρμόζουν για τη σύνταξη του συνοδευτικού εγγράφου που αναφέρεται στο άρθρο 24 παράγραφος 1 στοιχείο β).» 11) Στο άρθρο 50 προστίθεται η ακόλουθη νέα παράγραφος 5: ‘5. Η κοινοποίηση και η διάθεση πληροφοριών από την Επιτροπή στις αρχές, τους φορείς και τα πρόσωπα που αφορά ο παρών κανονισμός και, κατά περίπτωση, στο κοινό, πραγματοποιούνται μέσω των πληροφοριακών συστημάτων που έχει εγκαταστήσει η Επιτροπή. Οι πρακτικοί κανόνες πρόσβασης στα πληροφοριακά συστήματα παρατίθενται στο παράρτημα ΙΧβ.’. 12) Το παράρτημα VI τροποποιείται σύμφωνα με το παράρτημα I του παρόντος κανονισμού. 13) Το παράρτημα VII απαλείφεται. 14) Τα παραρτήματα VIII και ΙΧ αντικαθίστανται από το κείμενο του παραρτήματος II του παρόντος κανονισμού. 15) Προστίθενται τα νέα παραρτήματα ΙΧα και ΙΧβ, το κείμενο των οποίων παρατίθεται στο παράρτημα III του παρόντος κανονισμού. Άρθρο 3 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Το άρθρο 24 παράγραφος 1 στοιχείο β) και το άρθρο 31 του κανονισμού (ΕΚ) αριθ. 436/2009, όπως τροποποιούνται από το άρθρο 2 του παρόντος κανονισμού, εφαρμόζονται από την 1η Ιανουαρίου 2013. Τα συνοδευτικά έγγραφα τα οποία συντάσσονται σύμφωνα με τους όρους που καθορίζουν τα κράτη μέλη πριν από την ημερομηνία έναρξης ισχύος του παρόντος κανονισμού μπορούν να συνεχίσουν να χρησιμοποιούνται έως την 1η Αυγούστου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Απριλίου 2012.

Εμπορικές πράξεις

Εμπορική νομοθεσία

Φόροι καταναλώσεως

Έμμεση φορολογία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 640/2011 ΤΗΣ ΕΠΙΤΡΟΠΉΣ της 30ής Ιουνίου 2011 για την 152η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 22 Ιουνίου 2011, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει πέντε φυσικά πρόσωπα και τρία νομικά πρόσωπα από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί ανάλογα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Ιουνίου 2011.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 801/2010 ΤΗΣ ΕΠΙΤΡΟΠΉΣ της 13ης Σεπτεμβρίου 2010 σχετικά με την εφαρμογή του άρθρου 10 παράγραφος 3 της οδηγίας 2009/16/ΕΚ του Ευρωπαϊκού Κοινοβουλίου και του Συμβουλίου όσον αφορά τα κριτήρια του κράτους σημαίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (1), και ιδίως το άρθρο 10 παράγραφος 3, Εκτιμώντας τα ακόλουθα: (1) Οι επιδόσεις του κράτους σημαίας είναι μια από τις γενικές παραμέτρους που καθορίζουν την κατηγορία κινδύνου του πλοίου. (2) Για να αξιολογηθεί η κατηγορία κινδύνου του πλοίου, πρέπει να λαμβάνεται υπόψη το ποσοστό κράτησης εντός της Ένωσης και εντός της περιοχής που καλύπτεται από το μνημόνιο συνεννόησης των Παρισίων για τον έλεγχο των πλοίων από το κράτος λιμένα (ΜΣ των Παρισίων). (3) Είναι αναγκαίο να αξιοποιηθεί η εμπειρία που έχει αποκτηθεί με την εφαρμογή του ΜΣ των Παρισίων όσον αφορά τη μεθοδολογία που πρέπει να ακολουθείται για την αξιολόγηση των επιδόσεων του κράτους σημαίας. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατηγοριοποίηση των κρατών σημαίας με βάση τα ποσοστά κράτησης 1. Για να καθορισθούν οι επιδόσεις των κρατών σημαίας κατά την έννοια της οδηγίας 2009/16/ΕΚ, τα κράτη σημαίας ταξινομούνται σε μαύρο, γκρίζο ή λευκό κατάλογο, οι οποίοι έχουν εκδοθεί σύμφωνα με το ΜΣ των Παρισίων με βάση τις συνολικές επιθεωρήσεις και κρατήσεις μέσα σε περίοδο τριών ετών. Επιπλέον, τα κράτη σημαίας που περιλαμβάνονται στον μαύρο κατάλογο υποδιαιρούνται σε πολύ υψηλού, υψηλού, μέσου έως υψηλού ή μέσου κινδύνου, ανάλογα με το ποσοστό κράτησης. Η ταξινόμηση επικαιροποιείται κάθε χρόνο. 2. Για να ταξινομηθεί ένα κράτος σημαίας στον μαύρο, γκρίζο και λευκό κατάλογο απαιτούνται τουλάχιστον τριάντα επιθεωρήσεις από το κράτος λιμένα. 3. Η μεθοδολογία και οι μαθηματικοί τύποι που χρησιμοποιούνται για την κατηγοριοποίηση των κρατών σημαίας πρέπει να είναι σύμφωνοι με τα κριτήρια του κράτους σημαίας, όπως ορίζεται στο παράρτημα. Άρθρο 2 Επιδόσεις του κράτους σημαίας με βάση έλεγχο του Διεθνούς Ναυτιλιακού Οργανισμού (ΙΜΟ) Η συμμόρφωση που αναφέρεται στο παράρτημα I μέρος I.1 στοιχείο γ) σημείο iii) της οδηγίας 2009/16/ΕΚ, η οποία απαιτείται για πλοία ώστε να θεωρούνται χαμηλότερου κινδύνου, θεωρείται ότι έχει καταδειχθεί όταν η Επιτροπή παραλάβει γραπτή επιβεβαίωση από το κράτος σημαίας ότι ολοκληρώθηκε η έκθεση τελικού ελέγχου και, κατά περίπτωση, ότι έχει υποβληθεί διορθωτικό σχέδιο δράσης. Λαμβάνονται εξίσου υπόψη οι έλεγχοι που πραγματοποιήθηκαν πριν από τις 17 Ιουνίου 2009. Άρθρο 3 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Σεπτεμβρίου 2010.


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 1ης Μαρτίου 2012 σχετικά με έκτακτα μέτρα για την πρόληψη της εισαγωγής και της εξάπλωσης στην Ένωση του Anoplophora chinensis (Forster) [κοινοποιηθείσα υπό τον αριθμό C(2012) 1310] (2012/138/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος, Εκτιμώντας τα ακόλουθα: (1) Η εμπειρία από την εφαρμογή της απόφασης 2008/840/ΕΚ της Επιτροπής, της 7ης Νοεμβρίου 2008, σχετικά με έκτακτα μέτρα για την πρόληψη της εισαγωγής και της εξάπλωσης στην Κοινότητα του Anoplophora chinensis (Forster) (2), γενικά, λαμβανομένων υπόψη των πρόσφατων επιδημικών εκρήξεων και των πορισμάτων που ανέφεραν ιδίως η Γερμανία, η Ιταλία, οι Κάτω Χώρες και το Ηνωμένο Βασίλειο, και η εμπειρία που αφορά την αντιμετώπισή τους, έχουν δείξει ότι υπάρχει ανάγκη τροποποίησης των μέτρων που προβλέπονται στην εν λόγω απόφαση. Για λόγους σαφήνειας, λόγω αφενός του εύρους των εν λόγω τροποποιήσεων και αφετέρου των προηγούμενων τροποποιήσεων, είναι σκόπιμο να αντικατασταθεί η απόφαση 2008/840/ΕΚ. (2) Στο παράρτημα I μέρος Α κεφάλαιο I της οδηγίας 2000/29/ΕΚ αναφέρονται οι ονομασίες Anoplophora chinensis (Thomson) και Anoplophora malasiaca (Forster), σαν να προσδιορίζουν διαφορετικούς οργανισμούς, ενώ και οι δύο ονομασίες αναφέρονται στο ίδιο είδος, το οποίο για τους σκοπούς της παρούσας απόφασης προσδιορίζεται ως Anoplophora chinensis (Forster), στο εξής ο «συγκεκριμένος οργανισμός», όπως στην απόφαση 2008/840/ΕΚ. (3) Με βάση την εμπειρία που έχει αποκτηθεί, ορισμένα είδη φυτών τα οποία δεν καλύπτονταν από την απόφαση 2008/840/ΕΚ θα πρέπει να συμπεριληφθούν στο πεδίο εφαρμογής της, ενώ άλλα τα οποία προηγουμένως καλύπτονταν από την απόφαση αυτή θα πρέπει να εξαιρεθούν. Τα φυτά και τα μοσχεύματα των οποίων η διάμετρος του μίσχου ή του ριζικού λαιμού είναι κάτω από ένα ορισμένο όριο θα πρέπει να εξαιρεθούν από το πεδίο εφαρμογής. Για λόγους βελτίωσης της σαφήνειας και της αναγνωσιμότητας θα πρέπει να περιληφθούν κάποιοι ορισμοί. (4) Όσον αφορά τις εισαγωγές, στις διατάξεις θα πρέπει να ληφθεί υπόψη η φυτοϋγειονομική κατάσταση του συγκεκριμένου οργανισμού στη χώρα καταγωγής. (5) Λόγω της εμπειρίας από τις μολυσμένες αποστολές καταγωγής Κίνας, οι εισαγωγές από τη χώρα αυτή θα πρέπει να διέπονται από ειδικές διατάξεις. Επειδή στις περισσότερες περιπτώσεις τα συγκεκριμένα φυτά εισαγωγής Κίνας στα οποία εντοπίστηκε ο οργανισμός αυτός είναι του είδους Acer spp., κρίνεται σκόπιμο να συνεχιστεί η απαγόρευση της εισαγωγής τους έως την 30ή Απριλίου 2012 όπως έχει οριστεί προηγουμένως. (6) Θα πρέπει να προβλεφθούν διατάξεις για τη διακίνηση των φυτών στο εσωτερικό της Ένωσης. (7) Τα κράτη μέλη θα πρέπει να διενεργούν έρευνες ετησίως και να κοινοποιούν τα πορίσματά τους στην Επιτροπή και τα άλλα κράτη μέλη. Θα πρέπει να προβλεφθεί η κοινοποίηση των περιπτώσεων στις οποίες ο συγκεκριμένος οργανισμός εμφανίζεται σε ένα κράτος μέλος ή σε τμήμα κράτους μέλους, στο οποίο ήταν προηγουμένως άγνωστος ή θεωρείτο ότι είχε εξαλειφθεί. Θα πρέπει να καθοριστεί προθεσμία πέντε ημερών για την κοινοποίηση της εμφάνισης του συγκεκριμένου οργανισμού από το κράτος μέλος, ώστε να υπάρχει η δυνατότητα άμεσης αντίδρασης σε επίπεδο Ένωσης, αν κριθεί σκόπιμο. (8) Για την εξάλειψη του συγκεκριμένου οργανισμού και την πρόληψη της εξάπλωσής του, τα κράτη μέλη θα πρέπει να καθορίσουν οριοθετημένες περιοχές και να λάβουν τα αναγκαία μέτρα. Στο πλαίσιο των μέτρων αυτών, τα κράτη μέλη θα πρέπει να διοργανώσουν δραστηριότητες για την ευαισθητοποίηση του κοινού σχετικά με την απειλή από τον συγκεκριμένο οργανισμό. Επιπλέον, θα πρέπει να καθορίσουν συγκεκριμένες χρονικές περιόδους για την εφαρμογή των μέτρων αυτών. Στις περιπτώσεις στις οποίες η εξάλειψη του συγκεκριμένου οργανισμού δεν είναι πλέον δυνατή, τα κράτη μέλη θα πρέπει να λάβουν μέτρα για τον περιορισμό του. (9) Σε συγκεκριμένες περιστάσεις, τα κράτη μέλη θα πρέπει να έχουν τη δυνατότητα να αποφασίσουν τον μη καθορισμό οριοθετημένων περιοχών και τον περιορισμό των μέτρων στην καταστροφή του μολυσμένου υλικού, διενεργώντας εντατική παρακολούθηση και αναζήτηση της πηγής της μόλυνσης των φυτών τα οποία συνδέονται με το συγκεκριμένο περιστατικό της μόλυνσης. (10) Τα κράτη μέλη θα πρέπει να υποβάλουν έκθεση στην Επιτροπή και τα άλλα κράτη μέλη σχετικά με τα μέτρα που έχουν λάβει ή σκοπεύουν να λάβουν, καθώς και τους λόγους για τους οποίους δεν καθόρισαν οριοθετημένες περιοχές. Θα πρέπει να διαβιβάζουν σε ετήσια βάση στην Επιτροπή και τα άλλα κράτη μέλη επικαιροποιημένη έκδοση της εν λόγω έκθεσης με πλήρη επισκόπηση της κατάστασης. (11) Επομένως, η απόφαση 2008/840/ΕΚ θα πρέπει να καταργηθεί. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ορισμοί Για τους σκοπούς της παρούσας απόφασης, ισχύουν οι ακόλουθοι ορισμοί: α) ως «συγκεκριμένα φυτά» νοούνται τα φυτά που προορίζονται για φύτευση με μίσχο ή ριζικό λαιμό διαμέτρου 1cm ή μεγαλύτερης στο πιο χονδρό τους σημείο, εκτός από τους σπόρους, των ειδών Acer spp., Aesculus hippocastanum, Alnus spp., Betula spp., Carpinus spp., Citrus spp., Cornus spp., Corylus spp., Cotoneaster spp., Crataegus spp., Fagus spp., Lagerstroemia spp., Malus spp., Platanus spp., Populus spp., Prunus laurocerasus, Pyrus spp., Rosa spp., Salix spp. και Ulmus spp.· β) ως «τόπος παραγωγής» νοείται ο τόπος παραγωγής όπως ορίζεται στο διεθνές πρότυπο για τα φυτοϋγειονομικά μέτρα (στο εξής «ISPM») αριθ. 5 (3) του FAO (Οργανισμός Επισιτισμού και Γεωργίας των Ηνωμένων Εθνών)· γ) ως «συγκεκριμένος οργανισμός» νοείται ο Anoplophora chinensis (Forster). Άρθρο 2 Εισαγωγή των συγκεκριμένων φυτών καταγωγής τρίτων χωρών εκτός της Κίνας Όσον αφορά τις εισαγωγές καταγωγής τρίτων χωρών, εκτός της Κίνας, στις οποίες είναι γνωστή η παρουσία του συγκεκριμένου οργανισμού τα συγκεκριμένα φυτά επιτρέπεται να εισάγονται στην Ένωση μόνο εάν ανταποκρίνονται στις ακόλουθες προϋποθέσεις: α) πληρούν τις ειδικές απαιτήσεις για την εισαγωγή όπως ορίζονται στο παράρτημα I τμήμα 1.Α σημείο 1· β) αμέσως μετά την είσοδο στην Ένωση επιθεωρούνται από το αρμόδιο επίσημο όργανο σύμφωνα με το παράρτημα I τμήμα 1.Α σημείο 2 σχετικά με την παρουσία του συγκεκριμένου οργανισμού και δεν εντοπίζονται ενδείξεις παρουσίας του εν λόγω οργανισμού. Άρθρο 3 Εισαγωγή των συγκεκριμένων φυτών καταγωγής Κίνας 1. Όσον αφορά τις εισαγωγές από την Κίνα, τα συγκεκριμένα φυτά επιτρέπεται να εισάγονται στην Ένωση μόνο εάν ανταποκρίνονται στις ακόλουθες προϋποθέσεις: α) πληρούν τις ειδικές απαιτήσεις για την εισαγωγή όπως ορίζονται στο παράρτημα I τμήμα 1.Β σημείο 1· β) αμέσως μετά την είσοδο στην Ένωση επιθεωρούνται από το αρμόδιο επίσημο όργανο σύμφωνα με το παράρτημα I τμήμα 1.Β σημείο 2 σχετικά με την παρουσία του συγκεκριμένου οργανισμού και δεν εντοπίζονται ενδείξεις παρουσίας του εν λόγω οργανισμού· γ) ο τόπος παραγωγής των εν λόγω φυτών: i) προσδιορίζεται από αποκλειστικό αριθμό μητρώου καταχώρισης ο οποίος έχει αποδοθεί από την εθνική υπηρεσία φυτοπροστασίας της Κίνας· ii) περιλαμβάνεται στην πιο πρόσφατη έκδοση του μητρώου που έχει κοινοποιήσει η Επιτροπή στα κράτη μέλη σύμφωνα με την παράγραφο 3· iii) δεν έχει, κατά τα δύο προηγούμενα χρόνια, αποτελέσει αντικείμενο κοινοποίησης από την Επιτροπή προς τα κράτη μέλη λόγω της αφαίρεσής του από το μητρώο σύμφωνα με την παράγραφο 3, και iv) δεν έχει, κατά τα δύο προηγούμενα χρόνια, αποτελέσει αντικείμενο κοινοποίησης από την Επιτροπή προς τα κράτη μέλη για τους λόγους που αναφέρονται στην παράγραφο 4 ή την παράγραφο 5. 2. Ωστόσο, τα φυτά του είδους Acer spp. δεν επιτρέπεται να εισάγονται στην Ένωση έως την 30ή Απριλίου 2012. Από την 1η Μαΐου 2012, στα φυτά του είδους Acer spp. εφαρμόζεται η παράγραφος 1. 3. Η Επιτροπή κοινοποιεί στα κράτη μέλη το μητρώο των τόπων παραγωγής στην Κίνα που έχει καταρτίσει η εθνική της υπηρεσία φυτοπροστασίας σύμφωνα με το παράρτημα I τμήμα 1.Β σημείο 1 στοιχείο β). Εάν η εν λόγω υπηρεσία επικαιροποιήσει το μητρώο αφαιρώντας έναν τόπο παραγωγής είτε επειδή η ίδια η υπηρεσία διαπίστωσε ότι ο εν λόγω τόπος παραγωγής δεν πληροί πλέον τις απαιτήσεις του παραρτήματος I τμήμα 1.Β σημείο 1 στοιχείο β) είτε επειδή η Επιτροπή ενημέρωσε την Κίνα σχετικά με τον εντοπισμό του συγκεκριμένου οργανισμού σε συγκεκριμένα φυτά τα οποία εισήχθησαν από τον εν λόγω τόπο παραγωγής και η Κίνα διαβιβάσει στην Επιτροπή επικαιροποιημένη έκδοση του μητρώου, η Επιτροπή κοινοποιεί την επικαιροποιημένη έκδοση του μητρώου στα κράτη μέλη. Εάν η εν λόγω υπηρεσία επικαιροποιήσει το μητρώο συμπεριλαμβάνοντας έναν τόπο παραγωγής επειδή η εν λόγω υπηρεσία διαπίστωσε ότι ο εν λόγω τόπος παραγωγής πληροί τις απαιτήσεις του παραρτήματος I τμήμα 1.Β σημείο 1 στοιχείο β) και η Κίνα διαβιβάσει την επικαιροποιημένη έκδοση του μητρώου στην Επιτροπή, καθώς και τις αναγκαίες επεξηγηματικές πληροφορίες, η Επιτροπή κοινοποιεί την επικαιροποιημένη αυτή έκδοση και, εάν χρειάζεται, τις επεξηγηματικές πληροφορίες στα κράτη μέλη. Μέσω των ενημερωτικών σελίδων που βρίσκονται στο διαδίκτυο, η Επιτροπή διαθέτει στο κοινό το μητρώο και τις επικαιροποιημένες εκδόσεις του. 4. Εάν κατά τη διάρκεια μιας επιθεώρησης σε καταχωρισμένο τόπο παραγωγής, όπως ορίζεται στο παράρτημα I τμήμα 1.Β σημείο 1 στοιχείο β) σημεία ii, iii και iv, η κινεζική υπηρεσία φυτοπροστασίας διαπιστώσει την παρουσία του συγκεκριμένου οργανισμού και η Επιτροπή ενημερωθεί από την Κίνα σχετικά με τη διαπίστωση αυτή, η Επιτροπή ενημερώνει αμέσως τα κράτη μέλη σχετικά με τη διαπίστωση αυτή. Μέσω των ενημερωτικών σελίδων που βρίσκονται στο διαδίκτυο, η Επιτροπή ενημερώνει επίσης σχετικά το κοινό. 5. Εάν η Επιτροπή έχει στοιχεία από πηγές άλλες από αυτές που αναφέρονται στις παραγράφους 3 και 4 σύμφωνα με τα οποία ένας τόπος παραγωγής που περιλαμβάνεται στο μητρώο δεν ανταποκρίνεται στις απαιτήσεις του παραρτήματος I τμήμα 1.Β σημείο 1 στοιχείο β) ή στοιχεία σχετικά με τον εντοπισμό του συγκεκριμένου οργανισμού σε συγκεκριμένα φυτά τα οποία εισήχθησαν από τον εν λόγω τόπο παραγωγής, κοινοποιεί τις πληροφορίες που αφορούν αυτόν τον τόπο παραγωγής στα κράτη μέλη. Μέσω των ενημερωτικών σελίδων που βρίσκονται στο διαδίκτυο, η Επιτροπή ενημερώνει επίσης σχετικά το κοινό. Άρθρο 4 Διακίνηση των συγκεκριμένων φυτών στο εσωτερικό της Ένωσης Τα συγκεκριμένα φυτά τα οποία κατάγονται από οριοθετημένες περιοχές της Ένωσης που έχουν καθοριστεί σύμφωνα με το άρθρο 6 είναι δυνατό να διακινούνται στο εσωτερικό της Ένωσης μόνον εάν πληρούν τους όρους που καθορίζονται στο παράρτημα I τμήμα 2 σημείο 1. Τα συγκεκριμένα φυτά τα οποία δεν έχουν καλλιεργηθεί σε οριοθετημένες περιοχές, αλλά έχουν εισαχθεί στις περιοχές αυτές επιτρέπεται να διακινούνται στο εσωτερικό της Ένωσης μόνον εάν πληρούν τους όρους που καθορίζονται στο παράρτημα I τμήμα 2 σημείο 2. Τα συγκεκριμένα φυτά τα οποία εισάγονται σύμφωνα με τα άρθρα 2 και 3 από τρίτες χώρες όπου είναι γνωστή η παρουσία του συγκεκριμένου οργανισμού επιτρέπεται να διακινούνται στο εσωτερικό της Ένωσης μόνον εάν πληρούν τους όρους που καθορίζονται στο παράρτημα I τμήμα 2 σημείο 3. Άρθρο 5 Έρευνες και κοινοποιήσεις σχετικά με τον συγκεκριμένο οργανισμό 1. Τα κράτη μέλη πραγματοποιούν επίσημες έρευνες ετησίως σχετικά με την παρουσία του συγκεκριμένου οργανισμού ή σχετικά με ενδείξεις μόλυνσης των φυτών ξενιστών από τον εν λόγω οργανισμό στο έδαφός τους. Με την επιφύλαξη του άρθρου 16 παράγραφος 1 της οδηγίας 2000/29/ΕΚ, τα κράτη μέλη κοινοποιούν τα αποτελέσματα των ερευνών αυτών στην Επιτροπή και στα άλλα κράτη μέλη έως την 30ή Απριλίου κάθε έτους. 2. Με την επιφύλαξη του άρθρου 16 παράγραφος 1 της οδηγίας 2000/29/ΕΚ, τα κράτη μέλη ενημερώνουν, γραπτώς και εντός πέντε ημερών, την Επιτροπή και τα άλλα κράτη μέλη σχετικά με την παρουσία του συγκεκριμένου οργανισμού σε περιοχή της επικράτειάς τους, όπου άλλοτε ο συγκεκριμένος οργανισμός ήταν άγνωστος ή θεωρείτο ότι είχε εξαλειφθεί ή όπου η μόλυνση εντοπίστηκε σε είδος φυτού το οποίο άλλοτε δεν ήταν γνωστό ως φυτό ξενιστής. Άρθρο 6 Οριοθετημένες περιοχές 1. Εάν τα αποτελέσματα των ερευνών που αναφέρονται στο άρθρο 5 παράγραφος 1 επιβεβαιώνουν την παρουσία του συγκεκριμένου οργανισμού σε μια περιοχή ή εάν η παρουσία του εν λόγω οργανισμού αποδεικνύεται με άλλα μέσα, το κράτος μέλος ορίζει χωρίς καθυστέρηση την οριοθετημένη περιοχή η οποία αποτελείται από τη μολυσμένη ζώνη και μια ζώνη απομόνωσης, σύμφωνα με το παράρτημα II τμήμα 1. 2. Τα κράτη μέλη δεν απαιτείται να οριοθετήσουν περιοχές, όπως προβλέπεται στην παράγραφο 1, εάν ικανοποιούνται οι συνθήκες που προβλέπονται στο παράρτημα II τμήμα 2 σημείο 1. Στην περίπτωση αυτή, τα κράτη μέλη λαμβάνουν μέτρα σύμφωνα με το σημείο 2 του εν λόγω τμήματος. 3. Τα κράτη μέλη λαμβάνουν μέτρα στις οριοθετημένες περιοχές όπως ορίζεται στο παράρτημα II τμήμα 3. 4. Τα κράτη μέλη ορίζουν χρονικές περιόδους για την εφαρμογή των μέτρων που προβλέπονται στις παραγράφους 2 και 3. Άρθρο 7 Υποβολή εκθέσεων σχετικά με τα μέτρα 1. Τα κράτη μέλη, εντός τριάντα ημερών από την κοινοποίηση που αναφέρεται στο άρθρο 5 παράγραφος 2, υποβάλλουν έκθεση στην Επιτροπή και τα άλλα κράτη μέλη σχετικά με τα μέτρα που έχουν λάβει ή σκοπεύουν να λάβουν σύμφωνα με το άρθρο 6. Η έκθεση πρέπει επίσης να περιλαμβάνει την περιγραφή της οριοθετημένης περιοχής, εφόσον έχει καθοριστεί, και πληροφορίες σχετικά με τη θέση της, καθώς και χάρτη στον οποίο να φαίνονται τα όριά της και πληροφορίες σχετικά με την τρέχουσα κατάσταση του επιβλαβούς οργανισμού, αλλά και τα μέτρα που έχουν ληφθεί με σκοπό τη συμμόρφωση με τις απαιτήσεις που αφορούν τη διακίνηση συγκεκριμένων φυτών στο εσωτερικό της Ένωσης όπως ορίζονται στο άρθρο 4. Πρέπει να περιγράφει τα στοιχεία και τα κριτήρια στα οποία βασίζονται τα μέτρα. Στις περιπτώσεις κατά τις οποίες τα κράτη μέλη αποφασίζουν να μην καθορίσουν οριοθετημένη περιοχή σύμφωνα με το άρθρο 6 παράγραφος 2, η έκθεση πρέπει να περιλαμβάνει τα δεδομένα και τους λόγους που δικαιολογούν την απόφαση αυτή. 2. Τα κράτη μέλη έως την 30ή Απριλίου κάθε έτους κοινοποιούν στην Επιτροπή και τα άλλα κράτη μέλη έκθεση η οποία περιλαμβάνει επικαιροποιημένο κατάλογο όλων των οριοθετημένων περιοχών, που έχουν καθοριστεί βάσει του άρθρου 6, με στοιχεία για την περιγραφή τους και τη θέση τους, καθώς και χάρτες με τα όριά τους, αλλά και τα μέτρα που έχουν λάβει ή σκοπεύουν να λάβουν τα κράτη μέλη. Άρθρο 8 Συμμόρφωση Τα κράτη μέλη λαμβάνουν κάθε μέτρο που απαιτείται για να συμμορφωθούν με την παρούσα απόφαση και, εφόσον είναι αναγκαίο, τροποποιούν τα μέτρα που έχουν λάβει για την προστασία τους από την εισαγωγή και την εξάπλωση του συγκεκριμένου οργανισμού, ούτως ώστε τα μέτρα αυτά να είναι σύμφωνα με την παρούσα απόφαση. Ενημερώνουν αμέσως την Επιτροπή σχετικά με τα εν λόγω μέτρα. Άρθρο 9 Κατάργηση Η απόφαση 2008/840/ΕΚ καταργείται. Άρθρο 10 Επανεξέταση Η παρούσα απόφαση θα επανεξεταστεί το αργότερο έως τις 31 Μαΐου 2013. Άρθρο 11 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 1 Μαρτίου 2012.

Προστασία του περιβάλλοντος

Περιβαλλοντική πολιτική

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 31ης Μαρτίου 2011 για τον καθορισμό της θέσης την οποία πρέπει να λάβει η Ευρωπαϊκή Ένωση στο Διεθνές Συμβούλιο Σιτηρών σχετικά με την παράταση της σύμβασης για την Εμπορία Σιτηρών του 1995 (2011/224/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 9, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: Η σύμβαση για την εμπορία σιτηρών του 1995, η οποία είχε συναφθεί εξ ονόματος της Κοινότητας από το Συμβούλιο με την απόφαση 96/88/ΕΚ (1), παρατείνεται τακτικά για διαδοχικές διετείς περιόδους. Η σύμβαση αυτή παρατάθηκε τελευταία με την απόφαση του Διεθνούς Συμβουλίου Σιτηρών της 8ης Ιουνίου 2009 και παραμένει σε ισχύ μέχρι τις 30 Ιουνίου 2011. Η περαιτέρω παράταση είναι προς το συμφέρον της Ένωσης. Η Επιτροπή, η οποία εκπροσωπεί την Ένωση στο Διεθνές Συμβούλιο Σιτηρών, θα πρέπει, επομένως, να εξουσιοδοτηθεί να ψηφίσει υπέρ αυτής της παράτασης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση την οποία πρέπει να λάβει η Ένωση στο Διεθνές Συμβούλιο Σιτηρών είναι να ψηφίσει υπέρ της παράτασης της σύμβασης για την εμπορία σιτηρών του 1995 για περαιτέρω χρονική περίοδο έως δύο έτη. Η Επιτροπή εξουσιοδοτείται να εκφράσει τη θέση αυτή στο Διεθνές Συμβούλιο Σιτηρών. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 31 Μαρτίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 384/2010 ΤΗΣ ΕΠΙΤΡΟΠΉΣ της 5ης Μαΐου 2010 σχετικά με την έγκριση και την άρνηση έγκρισης ορισμένων ισχυρισμών υγείας που διατυπώνονται για τα τρόφιμα και οι οποίοι αφορούν τη μείωση του κινδύνου εκδήλωσης ασθένειας, καθώς και την ανάπτυξη και την υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται στα τρόφιμα (1), και ιδίως το άρθρο 17 παράγραφος 3, Εκτιμώντας τα ακόλουθα: (1) Με βάση τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας που διατυπώνονται στα τρόφιμα, αν αυτοί δεν έχουν εγκριθεί από την Επιτροπή σύμφωνα με τον εν λόγω κανονισμό και δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι αιτήσεις για την έγκριση των ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή του κράτους μέλους. Η αρμόδια εθνική αρχή διαβιβάζει τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA), στο εξής «η Αρχή». (3) Μετά την παραλαβή της αίτησης, η Αρχή ενημερώνει χωρίς καθυστέρηση τα άλλα κράτη μέλη και την Επιτροπή σχετικά με την αίτηση και διατυπώνει γνώμη για τον υπό εξέταση ισχυρισμό υγείας. (4) Η Επιτροπή αποφασίζει την έγκριση ή μη των ισχυρισμών υγείας, λαμβάνοντας υπόψη τη γνώμη της Αρχής. (5) Όλες οι γνώμες που αναφέρονται στον εν λόγω κανονισμό αφορούν αιτήσεις σχετικά με ισχυρισμούς για τη μείωση του κινδύνου εκδήλωσης ασθένειας, όπως ορίζεται στο άρθρο 14 παράγραφος 1 στοιχείο α) του κανονισμού (ΕΚ) αριθ. 1924/2006. (6) Μετά την αίτηση που υποβλήθηκε από την Danone France, σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του Danacol® στα επίπεδα χοληστερόλης στο αίμα (ερώτηση αριθ. EFSA-Q-2008-779) (2). Ο ισχυρισμός που προτάθηκε από τον αιτούντα είχε την εξής διατύπωση: «Το Danacol® μειώνει την LDL-χοληστερόλη κατά 10 % σε διάστημα 3 εβδομάδων και η μείωση διατηρείται με ημερήσια κατανάλωση. Τα υψηλά επίπεδα χοληστερόλης στο αίμα είναι ένας από τους κυριότερους παράγοντες κινδύνου εμφάνισης καρδιοπάθειας (στεφανιαίας νόσου)». (7) Με βάση τα στοιχεία που υποβλήθηκαν, η Αρχή, στη γνώμη της την οποία παρέλαβε η Επιτροπή στις 3 Αυγούστου 2009, κατέληξε στο συμπέρασμα ότι η σχέση αιτίου-αποτελέσματος μεταξύ της ημερήσιας κατανάλωσης 1,6 g φυτοστερολών και της ισχυριζόμενης επίδρασης ήταν επιστημονικά τεκμηριωμένη. Ως εκ τούτου, ο ισχυρισμός υγείας που αποδίδει αυτό το συμπέρασμα θα πρέπει να θεωρείται ότι συμμορφώνεται με τις απαιτήσεις του κανονισμού (ΕΚ) αριθ. 1924/2006 και να συμπεριληφθεί στον κοινοτικό κατάλογο επιτρεπόμενων ισχυρισμών. (8) Στις 3 Αυγούστου 2009 η Επιτροπή και τα κράτη μέλη έλαβαν επίσης την επιστημονική γνώμη της Αρχής, κατόπιν αιτήματος της Επιτροπής και παρόμοιου αιτήματος της Γαλλίας, μετά τα συμπεράσματα της μόνιμης επιτροπής για την τροφική αλυσίδα και την υγεία των ζώων και σύμφωνα με το άρθρο 19 παράγραφος 2 του κανονισμού (ΕΚ) αριθ. 1924/2006, σχετικά με τη δυνατότητα να αναφέρεται στους ισχυρισμούς υγείας ποσοτικά η επίδραση των φυτοστερολών/εστέρων φυτοστανολών στη μείωση των επιπέδων χοληστερόλης στο αίμα (ερώτηση αριθ. EFSA-Q-2009-00530 και Q-2009-00718) (3). Η Αρχή κατέληξε στο συμπέρασμα ότι η ημερήσια πρόσληψη 1,5-2,4 g φυτοστερολών/φυτοστανολών που προστίθενται σε τρόφιμα όπως οι κίτρινες λιπαρές ύλες προς επάλειψη, τα γαλακτοκομικά προϊόντα, η μαγιονέζα και οι σάλτσες σαλάτας αναμένεται να μειώσει, κατά μέσο όρο, τα επίπεδα χοληστερόλης στο αίμα κατά 7-10,5 %, και ότι αυτή η μείωση έχει βιολογική σημασία. Επιπλέον, η Αρχή ανέφερε ότι η μείωση των επιπέδων της LDL-χοληστερόλης στο αίμα επιτυγχάνεται συνήθως εντός 2-3 εβδομάδων και μπορεί να διατηρηθεί με τη συνεχιζόμενη κατανάλωση φυτοστερολών/φυτοστανολών. (9) Ως εκ τούτου, λαμβανομένης υπόψη της επιστημονικής γνώμης της Αρχής, και προκειμένου να εξασφαλιστεί ότι οι ισχυρισμοί υγείας που αναφέρονται στην έκταση της ισχυριζόμενης επίδρασης θα επιτρέπονται εφόσον δεν θα παραπλανούν τον καταναλωτή, και ότι οι όροι χρήσης τους θα καταρτίζονται με ενιαίο τρόπο, κρίνεται αναγκαίο να οριστούν διαφορετικοί όροι χρήσης από εκείνους που προτάθηκαν από τον αιτούντα. (10) Το άρθρο 16 παράγραφος 4 του κανονισμού (ΕΚ) αριθ. 1924/2006 προβλέπει ότι η γνωμοδότηση υπέρ της έγκρισης ενός ισχυρισμού υγείας πρέπει να περιλαμβάνει ορισμένα στοιχεία. Συνεπώς, τα στοιχεία αυτά πρέπει να παρατίθενται στο παράρτημα I του παρόντος κανονισμού όσον αφορά τον εγκεκριμένο ισχυρισμό και να περιλαμβάνουν, κατά περίπτωση, την αναθεωρημένη διατύπωση του ισχυρισμού, ειδικούς όρους χρήσης του ισχυρισμού και, αν κρίνεται σκόπιμο, όρους ή περιορισμούς χρήσης του τροφίμου και/ή πρόσθετη δήλωση ή προειδοποίηση, σύμφωνα με τους κανόνες που θεσπίζονται στον κανονισμό (ΕΚ) αριθ. 1924/2006 και σύμφωνα με τις γνώμες της Αρχής. (11) Ένας από τους στόχους του κανονισμού (ΕΚ) αριθ. 1924/2006 είναι να εξασφαλίζει ότι οι ισχυρισμοί υγείας είναι αληθείς, σαφείς, αξιόπιστοι και χρήσιμοι για τον καταναλωτή, και ότι η διατύπωση και η παρουσίαση λαμβάνονται υπόψη ως προς αυτό. Ως εκ τούτου, όταν η διατύπωση των ισχυρισμών έχει το ίδιο νόημα για τους καταναλωτές με τη διατύπωση ενός εγκεκριμένου ισχυρισμού υγείας, αφού καταδεικνύουν την ίδια σχέση που υπάρχει μεταξύ, αφενός, μιας κατηγορίας τροφίμων, ενός τροφίμου ή ενός από τα συστατικά του και, αφετέρου, της υγείας, πρέπει να υπόκεινται στους ίδιους όρους χρήσης που καθορίζονται στο παράρτημα Ι. (12) Μετά την αίτηση που υποβλήθηκε από την Cambridge Theranostics Ltd., σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας για την επίδραση που έχει το σύμπλοκο λυκοπενίου-ορρού γάλακτος στον κίνδυνο σχηματισμού αθηρωματικής πλάκας (ερώτηση αριθ. EFSA-Q-2008-703) (4). Ο ισχυρισμός που προτάθηκε από τον αιτούντα είχε την εξής διατύπωση: «Το σύμπλοκο λυκοπενίου-ορρού γάλακτος προλαμβάνει την οξειδωτική βλάβη των λιποπρωτεϊνών πλάσματος, γεγονός το οποίο μειώνει τον σχηματισμό αθηρωματικών πλακών και μειώνει τον κίνδυνο καρδιοπάθειας, εμφράγματος και άλλων κλινικών επιπλοκών της αρτηριοσκλήρυνσης (αθηρωσκλήρωσης)». (13) Με βάση τα στοιχεία που υποβλήθηκαν, η Αρχή, στη γνώμη της την οποία παρέλαβε η Επιτροπή στις 3 Αυγούστου 2009, κατέληξε στο συμπέρασμα ότι η σχέση αιτίου-αποτελέσματος μεταξύ της πρόσληψης συμπλόκου λυκοπενίου-ορρού γάλακτος και της ισχυριζόμενης επίδρασης δεν ήταν επιστημονικά τεκμηριωμένη. Ως εκ τούτου, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (14) Μετά την αίτηση που υποβλήθηκε από την Clasado Ltd., σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του προβιοτικού BimunoTM (BGOS) στη μείωση των κακών βακτηρίων που μπορούν να προκαλέσουν διάρροια των ταξιδιωτών (ερώτηση αριθ. EFSA-Q-2008-232) (5). Ο ισχυρισμός που προτάθηκε από τον αιτούντα είχε την εξής διατύπωση: «Η τακτική κατανάλωση του προβιοτικού BimunoTM (BGOS) συμβάλλει στην προστασία από τα κακά βακτήρια που μπορούν να προκαλέσουν διάρροια των ταξιδιωτών». (15) Με βάση τα στοιχεία που υποβλήθηκαν, η Αρχή, στη γνώμη της την οποία παρέλαβε η Επιτροπή στις 7 Ιουλίου 2009, κατέληξε στο συμπέρασμα ότι η σχέση αιτίου-αποτελέσματος μεταξύ της πρόσληψης του προβιοτικού BimunoTM (BGOS) και της ισχυριζόμενης επίδρασης δεν ήταν επιστημονικά τεκμηριωμένη. Ως εκ τούτου, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (16) Τα σχόλια των αιτούντων και του κοινού τα οποία υποβλήθηκαν στην Επιτροπή σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006 ελήφθησαν υπόψη κατά τον καθορισμό των μέτρων που προβλέπονται στον παρόντα κανονισμό. (17) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο ισχυρισμός υγείας που παρατίθεται στο παράρτημα I του παρόντος κανονισμού μπορεί να διατυπώνεται σε τρόφιμα στην αγορά της Ευρωπαϊκής Ένωσης σύμφωνα με τους όρους που προβλέπονται στο εν λόγω παράρτημα. Αυτός ο ισχυρισμός υγείας περιλαμβάνεται στον κοινοτικό κατάλογο επιτρεπόμενων ισχυρισμών που προβλέπεται στο άρθρο 14 παράγραφος 1 του κανονισμού (ΕΚ) αριθ. 1924/2006. Άρθρο 2 Οι ισχυρισμοί υγείας που παρατίθενται στο παράρτημα ΙΙ του παρόντος κανονισμού δεν περιλαμβάνονται στον κοινοτικό κατάλογο επιτρεπόμενων ισχυρισμών που προβλέπεται στο άρθρο 14 παράγραφος 1 του κανονισμού (ΕΚ) αριθ. 1924/2006. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Μαΐου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 110/2011 ΤΗΣ ΕΠΙΤΡΟΠΉΣ της 8ης Φεβρουαρίου 2011 για την εφαρμογή του κανονισμού (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) όσον αφορά τους κατάλληλους μορφότυπους για τη διαβίβαση στοιχείων, τα προς διαβίβαση αποτελέσματα και τα κριτήρια μέτρησης της ποιότητας για το τμήμα του Esspros που αφορά τις καθαρές παροχές κοινωνικής προστασίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου, της 25ης Απριλίου 2007, σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) (1), και ιδίως το άρθρο 7 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 458/2007 θέσπισε ένα μεθοδολογικό πλαίσιο που πρέπει να χρησιμοποιείται για την κατάρτιση στατιστικών σε συγκρίσιμη βάση προς όφελος της Ευρωπαϊκής Ένωσης και, επίσης, καθόρισε χρονικά όρια για τη διαβίβαση και τη διάδοση των στατιστικών που καταρτίζονται σύμφωνα με το ευρωπαϊκό σύστημα ολοκληρωμένων στατιστικών κοινωνικής προστασίας (εφεξής: «Esspros»). (2) Σύμφωνα με το άρθρο 7 παράγραφος 2 του κανονισμού (ΕΚ) αριθ. 458/2007, θα πρέπει να θεσπιστούν μέτρα εφαρμογής σχετικά με τους μορφότυπους διαβίβασης στοιχείων, τα προς διαβίβαση αποτελέσματα και τα κριτήρια μέτρησης της ποιότητας για το τμήμα που αφορά τις καθαρές παροχές κοινωνικής προστασίας. (3) Το τμήμα που αφορά τις καθαρές παροχές κοινωνικής προστασίας θα πρέπει να διαμορφωθεί με τη χρήση της «περιορισμένης προσέγγισης», ώστε να καλύπτεται ο ίδιος πληθυσμός δικαιούχων ακαθάριστων παροχών κοινωνικής προστασίας με αυτόν για τον οποίο συλλέγονται στοιχεία στο κεντρικό τμήμα του Esspros. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι μορφότυποι για τη διαβίβαση στοιχείων και τα προς διαβίβαση αποτελέσματα για το τμήμα που αφορά τις καθαρές παροχές κοινωνικής προστασίας καθορίζονται στο παράρτημα I. 2. Τα κριτήρια για τη μέτρηση της ποιότητας των στοιχείων σχετικά με το τμήμα που αφορά τις καθαρές παροχές κοινωνικής προστασίας καθορίζονται στο παράρτημα II. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Φεβρουαρίου 2011.

Κοινωνική ασφάλιση

Κοινωνική προστασία

ΚΟΙΝΩΝΙΚΑ ΘΕΜΑΤΑ

Κοινωνική πολιτική


ΑΠΌΦΑΣΗ 2011/752/ΚΕΠΠΑ ΤΟΥ ΣΥΜΒΟΥΛΊΟΥ της 24ης Νοεμβρίου 2011 για την τροποποίηση της κοινής δράσης 2008/124/ΚΕΠΠΑ σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο (1), EULEX ΚΟΣΣΥΦΟΠΕΔΙΟ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 28, 42 παράγραφος 4 και 43 παράγραφος 2, Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: (1) Στις 4 Φεβρουαρίου 2008 το Συμβούλιο υιοθέτησε την κοινή δράση 2008/124/ΚΕΠΠΑ (2). (2) Στις 9 Ιουνίου 2009 το Συμβούλιο υιοθέτησε την κοινή δράση 2009/445/ΚΕΠΠΑ (3), η οποία τροποποίησε την κοινή δράση 2008/124/ΚΕΠΠΑ, αυξάνοντας το ποσό δημοσιονομικής αναφοράς για να καλυφθούν οι δαπάνες της αποστολής της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο («EULEX ΚΟΣΣΥΦΟΠΕΔΙΟ») μέχρι τη λήξη ισχύος της κοινής δράσης 2008/124/ΚΕΠΠΑ. (3) Στις 8 Ιουνίου 2010 το Συμβούλιο εξέδωσε την απόφαση 2010/322/ΚΕΠΠΑ (4), η οποία τροποποίησε την κοινή δράση 2008/124/ΚΕΠΠΑ και την παρέτεινε για διετή περίοδο, μέχρι τις 14 Ιουνίου 2012. (4) Το τρέχον ποσό δημοσιονομικής αναφοράς καλύπτει την περίοδο μέχρι τις 14 Δεκεμβρίου 2011. Η κοινή δράση 2008/124/ΚΕΠΠΑ θα πρέπει να τροποποιηθεί ώστε να προβλέπει νέο ποσό δημοσιονομικής αναφοράς για την περίοδο από 15 Δεκεμβρίου 2011 μέχρι 14 Ιουνίου 2012. (5) Η EULEX ΚΟΣΣΥΦΟΠΕΔΙΟ θα διεξάγεται στο πλαίσιο κατάστασης που ενδέχεται να επιδεινωθεί και η οποία θα μπορούσε να αποτελέσει τροχοπέδη στην εκπλήρωση των στόχων της κοινής εξωτερικής πολιτικής και πολιτικής ασφαλείας, όπως εκτίθενται στο άρθρο 21 της Συνθήκης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 16 παράγραφος 1 της κοινής δράσης 2008/124/ΚΕΠΠΑ αντικαθίσταται από το ακόλουθο κείμενο: «1. Το ποσό δημοσιονομικής αναφοράς που προορίζεται να καλύψει τις δαπάνες της EULEX ΚΟΣΣΥΦΟΠΕΔΙΟ μέχρι τις 14 Οκτωβρίου 2010 ανέρχεται σε 265 000 000 ευρώ. Το ποσό δημοσιονομικής αναφοράς που προορίζεται να καλύψει τις δαπάνες της EULEX ΚΟΣΣΥΦΟΠΕΔΙΟ από τις 15 Οκτωβρίου 2010 μέχρι τις 14 Δεκεμβρίου 2011 ανέρχεται σε 165 000 000 ευρώ. Το ποσό δημοσιονομικής αναφοράς που προορίζεται να καλύψει τις δαπάνες της EULEX ΚΟΣΣΥΦΟΠΕΔΙΟ από τις 15 Δεκεμβρίου 2011 μέχρι τις 14 Ιουνίου 2012 ανέρχεται σε 72 800 000 ευρώ.». Άρθρο 2 Η παρούσα απόφαση αρχίζει να ισχύει από την ημερομηνία έκδοσής της. Βρυξέλλες, 24 Νοεμβρίου 2011.


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Δεκεμβρίου 2011 για την προσχώρηση της Ευρωπαϊκής Ένωσης στο Πρωτόκολλο του 2002 της Σύμβασης των Αθηνών του 1974 σχετικά με τη θαλάσσια μεταφορά επιβατών και των αποσκευών τους εκτός των άρθρων 10 και 11 αυτού (2012/22/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) και παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Το Πρωτόκολλο του 2002 της σύμβασης των Αθηνών του 1974 σχετικά με τη θαλάσσια μεταφορά επιβατών και των αποσκευών τους («Πρωτόκολλο των Αθηνών») συνιστά σημαντική βελτίωση του καθεστώτος που αφορά την ευθύνη των μεταφορέων και την αποζημίωση των επιβατών που μεταφέρονται διά θαλάσσης. Συγκεκριμένα, προβλέπει αντικειμενική ευθύνη του μεταφορέα και περιλαμβάνει υποχρεωτική ασφάλιση με δικαίωμα ευθείας αγωγής κατά των ασφαλιστών εντός συγκεκριμένων ορίων και κανόνες περί διεθνούς δικαιοδοσίας και αναγνώρισης και εκτέλεσης των αποφάσεων. Το Πρωτόκολλο των Αθηνών είναι συνεπώς σύμφωνο με το στόχο της Ένωσης για βελτίωση του νομικού καθεστώτος που αφορά στην ευθύνη των μεταφορέων. (2) Το Πρωτόκολλο των Αθηνών τροποποιεί τη σύμβαση των Αθηνών του 1974 σχετικά με τη θαλάσσια μεταφορά επιβατών και των αποσκευών τους («Σύμβαση των Αθηνών»)και ορίζει στο άρθρο 15 ότι οι δύο πράξεις ερμηνεύονται από τα Συμβαλλόμενα μέρη του Πρωτοκόλλου των Αθηνών από κοινού ως ενιαία πράξη. (3) Η πλειονότητα των κανόνων του Πρωτοκόλλου των Αθηνών ενσωματώθηκε στη νομοθεσία της Ένωσης με τον κανονισμό (ΕΚ) αριθ. 392/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την ευθύνη των μεταφορέων που εκτελούν θαλάσσιες μεταφορές επιβατών σε περίπτωση ατυχήματος (1). Με τον τρόπο αυτό, η Ένωση άσκησε την αρμοδιότητά της όσον αφορά τα θέματα που διέπονται από τον κανονισμό αυτόν. Τα κράτη μέλη διατηρούν την αρμοδιότητά τους όσον αφορά ορισμένες διατάξεις του Πρωτοκόλλου των Αθηνών, όπως η ρήτρα εξαίρεσης, με την οποία τους επιτρέπεται να θέτουν όρια ευθύνης υψηλότερα από τα οριζόμενα στο Πρωτόκολλο των Αθηνών. Τα θέματα αρμοδιότητος των κρατών μελών στα πλαίσια του Πρωτοκόλλου των Αθηνών βρίσκονται σε αλληλεξάρτηση μεεκείνα που εμπίπτουν στην αποκλειστική αρμοδιότητα της Ένωσης. Συνεπώς, στα θέματα αρμοδιότητος τους στα πλαίσια του Πρωτοκόλλου των Αθηνών και, λαμβανομένου υπόψη του καθήκοντος καλόπιστης συνεργασίας, τα κράτη μέλη θα πρέπει να ενεργούν με συντονισμένο τρόπο. (4) Το Πρωτόκολλο των Αθηνών είναι ανοικτό προς επικύρωση, αποδοχή, έγκριση ή προσχώρηση από κράτη και από περιφερειακούς οργανισμούς οικονομικής ολοκλήρωσης που έχουν συσταθεί από κυρίαρχα κράτη, τα οποία έχουν μεταβιβάσει στους οργανισμούς αυτούς αρμοδιότητες σε ορισμένα θέματα που διέπονται από το Πρωτόκολλο των Αθηνών. (5) Σύμφωνα με το άρθρο 17 παράγραφος 2 στοιχείο β) και το άρθρο 19 του Πρωτοκόλλου των Αθηνών, επιτρέπεται η σύναψη του Πρωτοκόλλου των Αθηνών από περιφερειακούς οργανισμούς οικονομικής ολοκλήρωσης. (6) Η νομική επιτροπή του Διεθνούς Ναυτιλιακού Οργανισμού ενέκρινε τον Οκτώβριο του 2006 Επιφύλαξη και Κατευθυντήριες Γραμμές για την εφαρμογή της σύμβασης των Αθηνών (εφεξής «κατευθυντήριες γραμμές του ΔΝΟ»), για την αντιμετώπιση ορισμένων θεμάτων στο πλαίσιο της σύμβασης των Αθηνών, όπως, συγκεκριμένα, της αποζημίωσης για ζημίες από τρομοκρατικές ενέργειες. (7) Ο κανονισμός (ΕΚ) αριθ. 392/2009 περιέχει στα παραρτήματά του τις οικείες διατάξεις του ενοποιημένου κειμένου της σύμβασης των Αθηνών, όπως τροποποιήθηκε από το Πρωτόκολλο των Αθηνών και τις κατευθυντήριες γραμμές του ΔΝΟ. (8) Σύμφωνα με το άρθρο 19 του Πρωτοκόλλου των Αθηνών, οι περιφερειακοί οργανισμοί οικονομικής ολοκλήρωσης πρέπει να δηλώνουν, κατά την υπογραφή, επικύρωση, αποδοχή, έγκριση ή προσχώρηση, την έκταση των αρμοδιοτήτων τους στα θέματα που διέπονται από το Πρωτόκολλο των Αθηνών. (9) Κατά συνέπεια, η Ένωση θα πρέπει να προσχωρήσει στο Πρωτόκολλο των Αθηνών και να διατυπώσει την επιφύλαξη που προβλέπεται στις κατευθυντήριες γραμμές του ΔΝΟ. Η επιφύλαξη αυτή δεν θα πρέπει να ερμηνεύεται ως μεταβάλλουσα την ισχύουσα κατανομή αρμοδιοτήτων μεταξύ της Ένωσης και των κρατών μελών σε σχέση με την πιστοποίηση και τους ελέγχους από κρατικές αρχές. (10) Ορισμένες διατάξεις του Πρωτοκόλλου των Αθηνών αφορούν τη δικαστική συνεργασία σε αστικές υποθέσεις και συνεπώς εμπίπτουν στο πεδίο εφαρμογής του τίτλου V του τρίτου μέρους της ΣΛΕΕ. Σχετικά με τις διατάξεις αυτές εκδίδεται χωριστή απόφαση παράλληλα με την παρούσα. (11) Τα κράτη μέλη που πρόκειται να επικυρώσουν το Πρωτόκολλο των Αθηνών ή να προσχωρήσουν σε αυτό θα πρέπει, εφόσον είναι εφικτό, να το πράξουν ταυτοχρόνως. Είναι επομένως σκόπιμη η ανταλλαγή πληροφοριών μεταξύ των κρατών μελών σχετικά με την πορεία των διαδικασιών επικύρωσης ή προσχώρησης, προκειμένου να προετοιμασθεί στο βαθμό του εφικτού η ταυτόχρονη κατάθεση των οικείων πράξεων επικύρωσης ή προσχώρησης. Κατά την επικύρωση του Πρωτοκόλλου των Αθηνών ή την προσχώρηση σε αυτό, τα κράτη μέλη θα πρέπει να διατυπώσουν την επιφύλαξη που προβλέπεται στις κατευθυντήριες γραμμές του ΔΝΟ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ευρωπαϊκής Ένωσης η προσχώρησή της στο Πρωτόκολλο του 2002 της σύμβασης των Αθηνών του 1974 σχετικά με τη θαλάσσια μεταφορά επιβατών και των αποσκευών τους («Πρωτόκολλο των Αθηνών») όσον αφορά θέματα εμπίπτοντα στην αποκλειστική αρμοδιότητα της Ένωσης, πλην των άρθρων 10 και 11 αυτού. Το κείμενο του Πρωτοκόλλου των Αθηνών, πλην των άρθρων 10 και 11, περιέχεται στο παράρτημα. Άρθρο 2 1. Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι εντεταλμένο(α) να καταθέσει(ουν) την πράξη προσχώρησης της Ένωσης στο Πρωτόκολλο των Αθηνών σύμφωνα με το άρθρο 17 παράγραφος 2 στοιχείο γ), το άρθρο 17 παράγραφος 3 και το άρθρο 19 του Πρωτοκόλλου. 2. Κατά την κατάθεση της πράξης προσχώρησης, η Ένωση θα προβεί στην ακόλουθη δήλωση περί αρμοδιότητας: «1. Στο άρθρο 19 του Πρωτοκόλλου των Αθηνών του 2002, της σύμβασης των Αθηνών του 1974 σχετικά με τη θαλάσσια μεταφορά επιβατών και των αποσκευών τους, προβλέπεται ότι οι περιφερειακοί οργανισμοί οικονομικής ολοκλήρωσης, οι οποίοι έχουν συσταθεί από κυρίαρχα κράτη τα οποία έχουν μεταβιβάσει στους οργανισμούς αυτούς αρμοδιότητα επί ορισμένων θεμάτων που διέπονται από το εν λόγω Πρωτόκολλο δύνανται να το υπογράψουν, με την προϋπόθεση ότι θα προβούν στη δήλωση που προβλέπεται στο εν λόγω άρθρο. Η Ένωση αποφάσισε να προσχωρήσει στο πρωτόκολλο των Αθηνών και προβαίνει συνεπώς στην εν λόγω δήλωση. 2. Επί του παρόντος μέλη της Ευρωπαϊκής Ένωσης είναι το Βασίλειο του Βελγίου, η Δημοκρατία της Βουλγαρίας, η Τσεχική Δημοκρατία, το Βασίλειο της Δανίας, η Ομοσπονδιακή Δημοκρατία της Γερμανίας, η Δημοκρατία της Εσθονίας, η Ιρλανδία, η Ελληνική Δημοκρατία, το Βασίλειο της Ισπανίας, η Γαλλική Δημοκρατία, η Ιταλική Δημοκρατία, η Κυπριακή Δημοκρατία, η Δημοκρατία της Λεττονίας, η Δημοκρατία της Λιθουανίας, το Μεγάλο Δουκάτο του Λουξεμβούργου, η Δημοκρατία της Ουγγαρίας, η Μάλτα, το Βασίλειο των Κάτω Χωρών, η Δημοκρατία της Αυστρίας, η Δημοκρατία της Πολωνίας, η Πορτογαλική Δημοκρατία, η Ρουμανία, η Δημοκρατία της Σλοβενίας, η Σλοβακική Δημοκρατία, η Δημοκρατία της Φινλανδίας, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και της Βόρειας Ιρλανδίας. 3. Η παρούσα δήλωση δεν ισχύει για τα εδάφη των κρατών μελών της ΕΕ στα οποία δεν εφαρμόζεται η Συνθήκη για τη Λειτουργία της Ευρωπαϊκής Ένωσης (ΣΛΕΕ), ούτε θίγει πράξεις ή θέσεις που ενδεχομένως εγκρίνονται δυνάμει του Πρωτοκόλλου από τα ενδιαφερόμενα κράτη μέλη εξ ονόματος και προς το συμφέρον των εν λόγω εδαφών. 4. Τα κράτη μέλη της Ευρωπαϊκής Ένωσης έχουν μεταβιβάσει αποκλειστική αρμοδιότητα στην Ένωση όσον αφορά τα μέτρα που λαμβάνονται δυνάμει του άρθρου 100 της ΣΛΕΕ. Τέτοια μέτρα έχουν ληφθεί όσον αφορά τα άρθρα 1 και 1α, το άρθρο 2 παράγραφος 2, τα άρθρα 3 έως 16 και τα άρθρα 18, 20 και 21 της σύμβασης των Αθηνών, όπως τροποποιήθηκε από το Πρωτόκολλο των Αθηνών και τις διατάξεις των κατευθυντήριων γραμμών του ΔΝΟ μέσω της έκδοσης του κανονισμού (ΕΚ) αριθ. 392/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την ευθύνη των μεταφορέων που εκτελούν θαλάσσιες μεταφορές επιβατών σε περίπτωση ατυχήματος. 5. Η άσκηση της αρμοδιότητας την οποία τα κράτη μέλη έχουν μεταβιβάσει στην Ευρωπαϊκή Ένωση σύμφωνα με τη ΣΛΕΕ υπόκειται, εκ φύσεως, σε συνεχή εξέλιξη. Στο πλαίσιο της Συνθήκης, τα αρμόδια όργανα δύνανται να λαμβάνουν αποφάσεις που καθορίζουν τον βαθμό αρμοδιότητας της Ευρωπαϊκής Ένωσης. Συνεπώς, η Ευρωπαϊκή Ένωση διατηρεί το δικαίωμα να τροποποιήσει την παρούσα δήλωση αναλόγως, χωρίς αυτό να συνιστά προϋπόθεση για την άσκηση των αρμοδιοτήτων της σε θέματα που διέπονται από το Πρωτόκολλο των Αθηνών. Η Ευρωπαϊκή Ένωση κοινοποιεί την τροποποιημένη δήλωση στο Γενικό Γραμματέα του Διεθνούς Ναυτιλιακού Οργανισμού.» 3. Το πρόσωπο ή τα πρόσωπα που ορίζονται βάσει της παραγράφου 1 του παρόντος άρθρου, διατυπώνουν, κατά την κατάθεση της πράξης προσχώρησης της Ένωσης στο Πρωτόκολλο των Αθηνών, την επιφύλαξη που προβλέπεται στις κατευθυντήριες γραμμές του ΔΝΟ. Άρθρο 3 Η Ένωση καταθέτει την πράξη προσχώρησής της στο Πρωτόκολλο των Αθηνών έως τις 31 Δεκεμβρίου 2011. Άρθρο 4 1. Τα κράτη μέλη λαμβάνουν τα αναγκαία μέτρα για την κατάθεση των πράξεων επικύρωσης του Πρωτοκόλλου των Αθηνών ή προσχώρησης σε αυτό εντός εύλογης προθεσμίας και, εφόσον είναι εφικτό, έως τις 31 Δεκεμβρίου 2011. 2. Τα κράτη μέλη διατυπώνουν, κατά την κατάθεση της πράξεων επικύρωσης ή προσχώρησης στο Πρωτόκολλο των Αθηνών, την επιφύλαξη που προβλέπεται στις κατευθυντήριες γραμμές του ΔΝΟ. Βρυξέλλες, 12 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ